Usluge - Belox Advisory Services\nNudimo prilagodljiv set usluga našim klijentima koji povezuje poslovnu strategiju, ekonomsku efikasnost, tehnologiju i inovacije. Naše konsultantske usluge su fokusirane na rešavanje najznačajnijih problema naših klijenata i identifikovanje potencijalnih mogućnosti razvoja njihovog poslovanja.\nKroz partnersku saradnju sa klijentima iz privatnog i državnog sektora i sektora neprofitnih organizacija, identifikujemo najpovoljnije mogućnosti njihovog daljeg razvoja i najznačajnije izazove u njihovom poslovnom ambijentu. Savetujemo naše...\nBelox je prepoznatljiv u Srbiji kao lider u oblasti savetovanja u vezi sa zaštitom konkurencije.\nNovi Zakon o zaštiti konkurencije je stupio na snagu 1. novembra 2009. godine. Na osnovu njega\nSprovodimo analize, predviđanja, procene i istraživanja vezana za ekonomsku aktivnost u Srbiji, inflaciju, tržište rada, ekonomski razvoj, nivo potrošnje i štednje, poslovne investicije, ponudu radne snage, produktivnost, zarade i poslovne...\nZajedno sa našim klijentima, u skladu sa prirodom, obimom i složenošću njihovog poslovanja, definišemo važne elemente upravljanja informacionim sistemom i adekvatno korišćenje raspoloživih informacija, u cilju pravovremenog donošenja i...\nPomažemo našim klijentima na definišu skup sistema, principa i procesa koji treba da vode kompaniju ka ispunjavanju postavljenih ciljeva i zadataka na način da se dugoročno poveća vrednost kompanije i zadovolje interesi akcionara i svih...\nBelox metodologija za upravljanja rizicima obuhvata identifikovanje relevantnih događaja i okolnosti koji mogu uticati na postavljene ciljeve posmatranog preduzeća, procenu tih događaja i okolnosti i definisanje odgovarajućih strategija kako...\nSrpske kompanije, naročito mala i srednja preduzeća (MSP), često imaju probleme finansiranja svog rasta i razvoja. Smatra se da je pristup finansijskim sredstvima jedna od glavnih prepreka poslovnog rasta i razvoja privatnog sektora u Srbiji.


Uspostaviti praćenje izbora iz rodne perspektive i evidentiranje rodno zasnovanog nasilja; raditi na senzibilizaciji i obrazovanju članica i članova izbornih komisija i biračkih odbora; podsticati uvođenje rodne perspektive u rad političkih stranka, kontinuirano unapređivati rad medija u izveštavanju o izborima – to su glavne preporuke proizašle na osnovu istraživanja koje je Akademija ženskog liderstva sprovela prateći izborni proces u Srbiji sa fokusom na nasilje prema ženama u izbornoj kampanji.\nIako formalno pravno izbori i posle više od 40 dana još uvek nisu završeni, Akademija ženskog liderstva je danas u Beogradu predstavila završni izveštaj pod nazivom „Za izbore bez nasilje“, a njegove glavne nalaze predstavile su članice stručnog tima Akademije Marija Srdić, Marija Babović, Biljana Stepanov, Smiljana Milinkov i Aleksandra Galonja, dok su kao gošće učestvovale Sonja Lokar, međunarodna ekspertkinja za rodnu ravnopravnost iz Slovenije, i Lana Prlić, alumnistkinja Akademije i poslanica u Parlamentu Federacije BiH.\nNajporazniji podatak je, čulo se na ovom događaju, da se o nasilju prema ženama u centralnim informativnim emisijama skoro ne govori, kao i da ono nije prepoznato kao relevantna politička tema. Takođe, žene su u prilozima bile zastupljene sa tek 14%, a 9 od 17 parlamentarnih lista nije predstavilo nijednu svoju kandidatkinju, prezentovala je neke od uvida Smiljana Milinkov.\nBiljana Stepanov je rekla da je u kampanji najviše bilo prisutno psihičko nasilje, iako je bilo evidentiranih primera i fizičkog nasilja.\n“Žao nam je što Republičlka izborna komisija nema nikakve podatke o nasilju na biračkim mestima i to mora da se promeni. Ne može onakav izborni dan prepun nasilja da nema ni jedan podatak”, zaključila je Stepanov, dok je Marija Srdić govorila o strahu žena da prijave nasilje i strukturnoj neravnopravnosti koja ženama otežava političko delovanje.\nMarija Babović je podsetila na činjenicu da je nasilje instrument za zadržavanje postojećih odnosa moći u društvu i da se nasiljem žene obeshrabruju da uzmu aktivnije učešće u politici, iako nema demokratskog društva ako se iz njega isključuje polovina populacije.\nAkademija ženskog liderstva Izbori 2022. Rodno zasnovano nasilje


General Draža Mihailovich: Rehabilitacija [generala Draže Mihailovića] za nacionalno pomirenje / "Press Online" March 13, 2012\nRehabilitacija [generala Draže Mihailovića] za nacionalno pomirenje / "Press Online" March 13, 2012\nKonačno - Rešenje slučaja Dragoljuba Mihailovića 23. marta u Višem sudu u Beogradu\nRehabilitacijom generala Draže Mihailovića biće otvoren put ka konačnom nacionalnom pomirenju Srba i brisanju višedecenijske podele na četnike i partizane, smatraju sagovornici Pressa\nVeliki deo srpske javnosti sa odobravanjem je dočekao vest da bi general Draža Mihailović mogao biti rehabilitovan na sledećem ročištu pred Višim sudom u Beogradu, koje je zakazano za 23. mart. Rehabilitacija Mihailovića, koji je streljan 17. jula 1946. nakon što ga je vojni sud proglasio krivim za izdaju i ratne zločine, bila je juče tema broj jedan i među srpskim političarima.\nDanica Drašković kaže za Press da bi rehabilitacija generala Mihailovića bila zakasnela rehabilitacija Srbije i njenog naroda koji nikada nije bio deo fašističke vojske.\n- General Mihailović se mora rehabilitovati milom ili silom, jer to želi većina građana Srbije. To će doneti mir i pravdu u ovu izmučenu zemlju - ističe Danica Drašković.\nVelimir Ilić, predsednik Nove Srbije, kaže da će rehabilitacija Mihailovića biti korak ka konačnom nacionalnom pomirenju među Srbima.\n- Dobro je da do toga dođe, da se Srbija izmiri i da se vidi kako su se ovde ljudi olako ubijali. To će biti priznanje i za moju porodicu jer su dvojica mojih stričeva bila u pratnji generala Mihailovića i obojica su poginula pred njegovo hapšenje - ističe Ilić.\nOn kaže da su mnogi profitirali na srpskim podelama na četnike i partizane i da je došlo vreme da one postanu deo istorije.\nU redakciju Pressa juče je stiglo saopštenje Višeg suda u Beogradu u kojem se, između ostalog, kaže:\n- U postupku rehabilitacije generala Dragoljuba Mihailovića, koji se vodi pred ovim sudom, sudsko veće nije donelo odluku. Naime, pred Višim sudom u toku je postupak rehabilitacije Dragoljuba Mihailovića. Naredno ročište u ovom predmetu zakazano je za 23. mart 2012. godine, kada bi trebalo da bude nastavljeno saslušanje svedoka Slobodana Markovića.


Paspalj: U Riju više slavlja nego u Londonu - Nova Borba\nPaspalj: U Riju više slavlja nego u Londonu\nReći ću četiri plus jedan, bolje nego u Londonu, a svakako u sebi mislim da će to biti mnogo bolje - rekao je Paspalj\nPotpredsednik Olimpijskog komiteta Žarko Paspalj ocenio je da je Srbija time što na 31. Letnje Olimpijske igre u Rio šalje 104 sportista već ostvarila fanatstičan uspeh, i dodao da smatra da će cela nacija od 5. do 21. avgusta imati ozbiljnijih razloga za radovanje nego u vreme igara u Londonu.\n- Za malu zemlju kao što je Srbija, odlazak 104 sportista u Rio, koji će se takmičiti sa 10.500 najboljih sportista iz 206 zemalja, u 14 od 42 sportske discipline, fantastičan je uspeh. Kada bismo to gledali na nivou one stare Jugoslavije to bi bilo na nivou sličnom najboljim OI na kojima je Jugoslavija ikada učestvovala, a imala je 300 sportista - rekao je Paspalj agenciji Beta.\nPaspalj je podsetio da je Srbija u Londonu osvojila četri medalje i šest četvrtih mesta, što je bilo jako blizu medalje.\n- Princip je prost, medalje osvajaju oni koji su pravili rezultate, poslednjih godinu dana, retko, retko se pojavi neki Mujo iz Zenice za koga niko nikada nije čuo i uradi nemoguće. Po svemu što imamo i što su sportisti uradili poslednjih godinu dana imamo ozbiljnih razloga da se radujemo ovim Olimpijskim igrama - rekao je Paspalj.\nPrema njegovim rečima, četiri godine dobrog rada i dobrih rezultata, govore da medalja treba da bude više nego 2012. kada se Srbija po broju osvojenih našla na 42. mestu u svetu.\n- Reći ću četiri plus jedan, bolje nego u Londonu, a svakako u sebi mislim da će to biti mnogo bolje - rekao je Paspalj i dodao da nema ništa gore od pitanja za procenu koliko medalja će srpski sportisti doneti sa ovih OI - prvih ikad održanih u Južnoj Americi.\n- Niko ne može da zna da li će se neki sportista koji je u tri najbolja ili pet, probuditi tog dana dobro i neće imati grčeve, da će uraditi ono što je radio poslednjih godinu dana i da će mu to biti dovoljno da osvoji medalju - rekao je Paspalj.\nOn je dodao da je "anomalija" srpskog sporta u tome što su očekivanja preuzeta iz vremena one Jugoslavije i da je zato važno da se zna da svakome ko se kvalifikovao za OI treba čestitati i hvaliti ga, a ne samo one koji su osvojili medalju.\n- Novak ako nije prvi ili vaterpolisti koji su ekstremni favoriti za osvajanje medalja ili Španovićka, ako nisu prvi, onda smo ništa... - podsetio je Paspalj na "stavove" nacije i podsetio da na košarkaše po povratku sa OI 1988. godine niko nije obraćao pažnju jer nisu bili prvi.\n- Meni se desilo kada sam se vratio iz Seula sa srebrnom medaljom da svi kažu j..., dajte zlatne sportiste ovamo, uzeli su 14 medalja - rekao je Paspalj i dodao da se ne sme dozvoliti da zavlada filozofija "bolje je pobediti nego učestovovati".\nZa njega bi, kako je naveo, ulazak ženske i muške košarkaške reprezentacija, koje se na olimpijsku scenu vraćaju nakon skoro tri decenije u prve četiri ekipe, bio fantastičan rezultat.\n- Misim da će to biti u redu, biće ok, malo i sreće, dobre igre u datom momentu,… Rekao bih, da ako prođemo četvrtfinale da je to fantastičan rezultat. Ulazak u četiri ekipe, da li će biti i medalje ili ne, to je fantastičan rezultat i ne bih bio razočaran čak i da se to ne desi, ali bi to po meni bilo super, super - dodao je jedan od najboljih srpskih košarkaša koji je osvojio i srebro u Atlanti 1996. godine.\nOn je ocenio da je Olimpijski komitet bavljenjem sportistima i njihovim potrebama, vizijom i idejama uradio mnogo sa minimumom novca koga u Srbiji nikad nema.\n- Ako bi se uporedili sa prvom sledećom zemljom koja je poslala toliko sportista u Brazil njihov budžet bi bio garantovano veći jedno 30 puta - dodao je Paspalj.\nUpitan da prokomentariše problem ruskih reprezentativaca diskvalifikovanih zbog dopinga, Paspalj je rekao da lično misli, s obzirom na dešavanja u svetu, da je to deo igre velikih sila u koje se ne bi trebalo petljati, te da niko ne može da proceni da li se to stvarno desilo ili ne.\n- Velika je šteta što ne idu. Ako je stvarno tako dokazano ne teba da idu, ne možeš diskvalifikovati celu reprezentaciju zarad nekoliko ljudi. Dobro je što Srbija ima antnidoping agenciju koja savesno radi, i što se srpski sportisti testiraj više puta godišnje, tako da postoji jasna i precizna slika svih koji odlaze u Rio, što znači da Srbija ne može nikad biti deo svega toga - rekao je Paspalj.


Kako reklamirati štampane medije - novine i časopise - Lift oglasi\n16/12/2020 /0 Comments/in Lift oglasi, Oglašavanje - Reklamiranje /by admin\nPotreba za razmenom informacija stara je koliko i naša celokupna civilizacija. Od naših skromnih početaka crtanja po zidovima pećina, rolnama kože ili palminih listova pa do masovnih medija koje danas imamo, čovek je oduvek težio da prenese ili prikupi saznanja iz okoline.\nIzumom štampe i mehanizacijom procesa štampanja, čovek je konačno dobio svoju mogućnost da sve informacije koje želi stavi na papir i pošalje svima.\nPrvo što je krenulo da se štampa bile su knjige, a nije prošlo dugo do pojave prvih plakata, žurnala, novina i ostalih masovnih medija koje danas možemo kupiti na svakom ćošku. Štamparija u Beogradu sada ima preko 50, a flajeri i reklamni materijal rutinski se štampaju svakodnevno u neznatnom broju.\nAli kako se štampani mediji reklamiraju? Uobičajeno je da su oni ti koji reklamiraju druge brendove koji potražuju njihov reklamni prostor. Princip marketinškog oglašavanja identičan je za sve poslovne grane, samo prilagođen ciljnoj grupi i vrsti artikla ili usluge.\n#1 Izaberite dobro mesto prodaje\nKao i za bilo koju radnju ili kancelariju, veoma je važno na koliko prometnoj lokaciji se nalazi mesto gde se proizvod ili usluga mogu pronaći. Nema smisla odštampati ogroman tiraž ako novine ili časopis mogu da se kupe na svega par mesta u gradu. Dakle, prvi korak reklamiranja vašeg medija mora početi od same distribucije, a u ovom slučaju samih kioska.\nNaravno to ne znači da morate striktno da se držite tradicionalnih metoda marketinškog oglašavanja. Uvek treba razmišljati inovativno, pa stoga promislite o alternativnim kanalima komunikacije sa ciljnom grupom kao što su reklamiranje na bilbordima, automobilima ili u liftovima.\n#2 Izgradite svoj digitalni identitet\nDanas je krucijalno da svako preduzeće, malo ili veliko, poseduje svoj digitalni identitet. Veb stranica, aplikacija i profili na društvenim mrežama su postali neophodni da bi smo uopšte bili primećeni i konkurentni.\nS obzirom na prirodu štampanih medija, ažuriranje stranice, aplikacije i društvenih mreža obavlja se više puta dnevno, pa je zato potreban čitav tim koji će to raditi za vas. Sadržaj koji se plasira mora biti kvalitetan i prilagođen vašoj ciljnoj grupi, kako bi se korisnici što duže zadržali na vašoj stranici.\nProsečno vreme koje posetilac provede na online prostoru predstavlja jedan od faktora koji ima pozitivan uticaj na rangiranje u Google pretraživaču time što će ga njegov algoritam prepoznati kao vredan resurs, koga je šira zajednica prepoznala kao takav.\nDigitalni marketing otvara bezbroj mogućnosti i predstavlja nauku za sebe. Preporuka je konsultovati specijalizovanu agenciju, sa kojom ćete obaviti konsultaciju na koji način je najbolje prići izradi digitalnog plana koji je prilagođen potrebama ciljne grupe kako bi ste se uspešno i efikasno oglašavali.\nImajte u vidu da pogrešan pristup od početka može da vas košta i vremena i novca, a uzevši u obzir satnicu programera, dizajnera i ostalih saradnika, to bi bio luksuz koji vam sasvim sigurno ne treba, čak iako možete da ga priuštite.\nKomunicirajte sa čitaocima putem društvenih mreža\nDruštvene mreže su veoma korisne za preduzeće iz mnogo razloga. Prvi razlog je mogućnost komuniciranja direktno sa vašim čitaocima, čime povećavate šansu da ih još više “zagrejete” za svoj proizvod. Potrošači vole da komuniciraju sa ljudima koji predstavljaju njihov omiljeni brend putem društvenih mreža, jer tako komunikacija postaje više lična a manje poslovna.\nTa komunikacija može biti kroz slike, story-je, video klipove i takozvani “call-to-action”, gde će pratioci moći da ostave svoj utisak, komentar, predlog, podele novi broj magazina, učestvuju u nagradnoj igri ili kupe časopis online.\nDruštvene mreže koje svako preduzeće treba da ima u 2020. godini su neizostavni Facebook i Instagram za neobaveznije ćaskanje i prezentaciju sebe kroz kvalitetne slike ili kratke video klipove.\nSada ćemo se osvrnuti na faktor koji smo samo pomenuli ranije, a to je sam sadržaj koji plasirate.\n#3 Ponudite kvalitetan sadržaj, u štampi i na internetu\nSadržaj vašeg medija treba biti kvalitetan i modifikovan prema vašoj ciljnoj grupi, kako online tako i u štampi, jer sadržaj je nešto što podjednako vrednuju i Google i potrošači. Pošto se razlikuje od grane do grane, navešćemo samo neke od principa koji svakome mogu pomoći.\nPisanje bloga ima za cilj ne samo privlačenje novih, potencijalnih korisnika i potrošača, već vam pomaže i da se postavite kao autoritet u određenoj oblasti. Korisnici “pitaju” Google za najrazličitije teme i vi ih detaljnim odgovorom napisanom u formi blog članka privlačite na vaš sajt na kojem će, ukoliko je materijal kvalitetan, ostati dok ne pročitaju tekst do kraja.\nPravite video sadržaj\nPrioritet Google algoritma su stranice sa video sadržajem. Sajtovi koji imaju video klip izlaze u pretrazi pre onih koji to nemaju. Kada god je to moguće, treba oplemeniti stranicu autentičnim video klipom implementiranim sa YouTube-a (Google i YouTube su deo iste kompanije), tako da će korisnici moći da pogledaju sadržaj direktno na stranici, što će povećati vreme koje korisnici provedu na vašem portalu.\nNaslovi su svojevrsni “magnet” koji za cilj imaju da privuku pažnju čitaoca. Eksperti za optimizaciju vrlo dobro znaju kako da ih iskoriste, pa su tako naslovi koji provereno funkcionišu informativnog karaktera. Uglavnom počinju sa “Kako…”, “7 načina…”, “Najčešće greške…” i naslovi sličnog formata.\nReklamiranje štampanih medija vodi se identičnim principima marketinga koje su, posmatrajući ih kao smernice, iste za sve poslovne grane. Izuzetno je važno okružiti se pravim ljudima, dobro istražiti tržište na koje se plasira novi proizvod, napraviti adekvatan plan i program i držati se njega do trenutka kada je potrebno korigovati ga prema novonastaloj situaciji ili novom istraživanju.


Raketni napad - Blic Online\nNajmanje tri rakete pogodile su kompleks iračke vojne baze u gradu Balad, severno od Bagdada, u kojoj su smešteni američki izvođači radova, saopštili su bezbednosni zvaničnici.\nSirijska vojska saopštila je danas da je njena protivvazdušna odbrana iznad glavnog grada Damaska sprečila napad iz Izraela.\nVAZDUŠNI NAPAD U ZAŠTIĆENOJ ZONI Na ambasadu SAD u Bagdadu ispaljene tri rakete (VIDEO)\nPet projektila ispaljeno je na najveću američku bazu u Avganistanu, ali nije bilo žrtava, saopštili su NATO i lokalni zvaničnici.\nSnage libijskog vojnog komandanta Kalife Haftara gađale su rano jutros raketama glavni grad Tripoli nakon što su ih trupe lojalne Vladi potisnule iz naselja zapadno od grada.\nVojna baza Tadži, severno od Bagdada, u kojoj su stacionirani vojnici SAD i njihovih saveznika, ponovo je bila meta baražnog raketnog napada, saopšteno je iz iračkih bezbednsnih struktura.\nISPALJENO 12 PROJEKTILA Sirija odbila raketne napade Izraela\nSirijska protivvazdušna odbrana odbila je izraelske raketne napade u provincijama Homs i Kuneitra, javili su lokalni mediji.


Danas sjednica – u fokusu cjenovnik usluga | Palelive.com\nPočetna Jahorina Danas sjednica – u fokusu cjenovnik usluga\nMinistar trgovine i turizma Republike Srpske Predrag Gluhaković rekao je da će danas na Jahorini biti održan sastanak članova Nadzornog odbora Olimpijskog centra “Jahorina” sa predstavnicima različitih lokalnih organizacija i udruženja koji smatraju da su cijene usluga u tom centru previsoke.\nGluhaković je naveo da su sastanak inicirali oni koji smatraju da cjenovnik ne odgovara realnoj situaciji.\n“Ne mogu da govorim o matematici jer nisam učestvovao u stvaranju cjenovnika usluga, ali sigurno matematika treba da pokaže da li je neko u pravu ili ne, da li treba povećavati cijene ili ne. Oni bi trebalo da se danas o tome dogovore”, rekao je Gluhaković novinarima.\nOn je, na osnovu saznanja iz “Romanijaputeva”, potvrdio da će tunel “Kalovita brda”, koji je od septembra zatvoren za saobraćaj zbog sanacije, biti u funkciji od 13. decembra, dan prije otvaranja zimske i ski-sezone na Jahorini.\nPrethodni članakJedno lice podleglo povredama\nNaredni članakPreminuo guslar i dvojničar Mileta Radanović


Samsung Galaxy Fold će (možda) biti predstavljen 6. septembra | PC Press\nSamsung Galaxy Fold će (možda) biti predstavljen 6. septembra\nTokom jula, Samsung je najavio da će Galaxy Fold, njihov prvi preklopni telefon, biti (konačno) zvanično predstavljen u septembru. Iako tada nije data bliža vremenska odrednica, neki korejski mediji su objavili da je Samsung odlučio da se to desi 6. septembra.\nOva tvrdnja ima smisla, s obzirom da se u to vreme odvija najveći evropski sajam potrošačke elektronike – IFA 2019. Stoga ne bi bilo iznenađenje da upravo na tom sajmu Samsung lansira ovaj telefon.\nDa podsetimo, premijera Galaxy Fold- je inicijalno bila predviđena u aprilu ove godine, ali usled nekoliko grešaka u dizajnu, došlo je do višemesečnog odlaganja, pa čak i do otkazivanja svih rezervacija za telefon. Samsung-ovi zvaničnici su u junu tvrdili da je većina problema rešena i tada su kao potencijalni datum predstavljanja telefona pominjali jul. Međutim, kako je to bilo vreme pojavljivanja Galaxy Note 10 i Note 10 plus telefona, Galaxy Fold je opet morao da sačeka.\nNakon predstavljanja, Galaxy Fold će, prema najavama korejskih medija, prvo biti dostupan u Južnoj Koreji, dok će korisnici u Kini i SAD-u imati priliku da ga kupe pre kraja septembra. Dostupnost na drugim tržištima još nije objavljena, a sve to ćemo verovatno saznati za nedelju dana.\nTagovi: galaxy fold, ifa 2019, preklopni telefon, Samsung, svetska premijera\n← TripAdvisor iskustva: Simulacija odmora na Marsu\nPristup malicioznim sajtovima je dovoljan za hakovanje iPhone-a →


Ponuda • ŠTAMPARIJA MAJKIĆ\nInđija, Sremska 114 022/555-094 063/7392-466 stamparijamajkic@gmail.com\nInformativni štampani dokument namenjen opisu proizvoda i usluga. Putem brošure klijentu detaljnije približavate svoje usluge ili proizvode. Vreme i trajanje informisanja sa brošure klijent sam određuje i samim tim bolje pamti prezentovani sadržaj. Brošura, kao promotivni materijal, kod klijenta budi osećaj profesionalizma firme koja predstavlja svoj proizvod ili uslugu. Najčešći oblik brošure je sa jednim ili dva savijanja.\nPrilikom prezentovanja konkretnog proizvoda, usluge, cenovnika, ideje, događaja i sl. najbolji način prezentovanja je flajer ili letak. Obično je to jedan list papira, ne presavijen, štampan samo sa jedne strane. Pošto se uglavnom koriste za jednokratne objave, štampaju se na tanjem i manje kvalitetnom papiru. S druge strane, ukoliko je cilj flajera da prikaže ozbiljnost ili glamur, isti se štampa u punom koloru, obostrano i na težem, kvalitetnijem papiru.\nKažemo fascikle, a mislimo na sav promotivni kancelarijski materijal štampan na papirnoj osnovi. Vaš brend pojaviće se na fasciklama, vizit kartama, kovertama, poslovnim pismima, identifikacionim karticama, kalendarima, itd.\nIdealan poklon ili promocija vašeg brenda klijentima i poslovnim saradnicima. Takođe, sa druge strane, sva poslovna pošta i prepiska deluje daleko ozbiljnije i profesionalnije.\nPrint je moguć na bilo koju površinu a menja se samo tehnika štampe: sito, ofset, tampon i sublimaciona štampa.\nUkoliko vam je potrebna štampa flajera, brošura, nalepnica, etiketa, koverti, fascikli...\n+381 63 7392-466\n022 555 094\nSremska 114, 22320 Inđija\n2022 - Štamparija Majkić kDizajn


DR GORDANA MATKOVIĆ, FAKULTET ZA EKONOMIJU, FINANSIRANJE, I ADMINISTRACIJU, BEOGRAD: Evropa, ali bez iluzija – Monitor\nPodstaknuti uzavrelim populizmom lakog ugledanja na razvijene zemlje EU, zaboravljamo da su naši sadašnji parametri važni za razvoj bitno drugačiji i olako prihvatamo „brzinu” koja nam se, navodno, nudi.Tako je od „švedskog standarda” kojim nas je zaludjivao Slobodan Milošević do dizanja očekivanja od vlada koje su u Srbiji,ali ne samo u njoj došle posle njega. O obećanjima, mogućnostima i dobroj vjeri razgovarali smo sa ekonomistkinjom i sociološkinjom dr Gordanom Matković koja je i sama, kao ministarka za socijalna pitanja u vladama Zorana Đinđića i kasnije Zorana Živkovića, bila pred velikim izazovima. Profesorka Matković je u javnosti izuzetno visoko ocenjivana kao ministarka, a dobitnica je i nagrade Konstantin Obradović za unapredjenje ljudskih prava kao i nagrade Erste fondacije i Evropske banke za obnovu i razvoj za žene u biznisu i vladi. Radila je i kao savetnica Svetske banke, UNICEF i UNDP.\nMONITOR: Možemo li prema standardima Svetske banke, govoriti da kao region živimo u siromašnijem dijelu svijeta?\nMATKOVIĆ: Nismo u siromašnijem delu. Prema klasifikaciji Svetske banke zemlje u regionu spadaju u zemlje sa višim srednjim dohotkom. U najvećem broju zemalja iz našeg regiona mereno prema liniji siromaštva od 1, pa i 2,5 američkih dolara jednake kupovne snage, dnevno siromaštvo se gotovo ne može «uhvatiti», a prema liniji od 5 dolara dnevno je uporedivo sa siromaštvom izmerenim u Latviji ili Poljskoj, i manje je nego u Rumuniji i Bugarskoj. Nešto je veće prema ovim podacima jedino siromaštvo u Makedoniji.\nSubjektivno siromaštvo je međutim relativno visoko u našem regionu, verovatno jer se za mnoge standard smanjio u odnosu na period pre ratova i raspada bivše Jugoslavije. Dodatno na subjektivan osećaj ili strah od siromaštva utiče i porast neizvesnosti koja je neminovni pratilac tranzicije, ali i velike krize, iz koje još nismo izašli. Sve ovo su naravno statistike, koje nisu mnogo utešne ako se svakodnevno borite da pokrijete najnužnije potrebe – kako god one bile definisane, po evropskim ili po afričkim standardima.\nMONITOR: Ako je motor razvoja za nas investiranje sa strane koje teško obezbedjujemo, a i kad ga ima ispostavlja se da je dato sa prikrivenim namerama. Dosta privatizacija je propalo, neke se vuku po sudovima, a gotovo je prestalo nuđenje grinfild investicija. Da li je neka vrsta našeg „nju-dila” moguća i poželjna?\nMATKOVIĆ: Pa ja mislim da mi u regionu uopšte nismo iscrpeli ni reforme za koje znamo da su neophodne, i koje su fundamentalan preduslov ekonomskog razvoja i privlačenja investicija. Pravosudni sistem, administrativne barijere poslovanja, regulacija tržišta rada, da pomenem samo neke. Šta smo uradili sa reformama obrazovanja, i na kom mestu se nalazimo prema testiranjima matematičke i čitalačke pismenosti petnaestogodišnjaka?\nŠto se tiče «new deal» programa, čini mi se da ima prostora da se redizajnira socijalna država imajući u vidu da su se uslovi veoma promenili u odnosu na vreme kada je ona na ovim prostorima nastajala. Suviše je mnogo elemenata koji su vrlo velikodušni, barem na papiru, suviše je malo ljudi koji imaju stalan posao, bez prekida karijere i koji mogu da se oslone na sigurnost koju im nudi Bizmarkov sistem socijalnog osiguranja…\nMožda treba da razmotrimo modele finansiranja zdravstva iz budžeta, a ne iz socijalnog osiguranja. Time bismo i ukupnu cenu rada smanjili što bi moglo da bude povoljno za investicije (iako ovo sigurno nije dovoljan uslov, kao što smo na primeru mnogih zemalja mogli da vidimo). Naravno da mora pažljivo da se odmeri u kojoj meri bi onda morao da se poveća porez na zarade, ali svakako i PDV, ili neki drugi porezi i kakve bi to efekte imalo na povećanje siromaštva. I naravno kakve to posledice ima na samo zdravstvo i njegovo funkcionisanje. Pitanje je i da li instituti porodične i invalidske penzije treba da se finansiraju kroz penzijski fond ili on treba pre svega da finansira starosne penzije, a da se zaštita od drugih vrsta rizika rešava kroz budžetsko finansiranje.\nMONITOR: Da li je uopšte zamislivo da se ostvari nešto od onoga što je proklamovao politički autor Nju dila, Frenklin D. Ruzvelt pred smrt, kao drugu povelju o pravima, posle one o „četiri slobode” iz 1941. (verske, slobode mišljenja i slobode od straha i bede)?Pokušaji Ruzveltovih istomišljenika na čelu SAD nisu kasnije u tom pravcu daleko odmakli?\nMATKOVIĆ: Američka država, pogotovo u socijalnom sektoru je potpuno drugačije koncipirana od evropskih država blagostanja. A zapravo ono što je Ruzvelt proklamovao u drugoj povelji o pravima veoma liči na evropske, a pogotovo na nordijske države blagostanja. Dakle moguće je, ali izgleda da nije baš verovatno u Americi čiji su temelji mnogo drugačiji i koja ne može ili ne želi da napravi ni značajniji iskorak od opredeljenja za tržišno obezbedjivanje zdravstvene zaštite za većinu stanovnika.\nMONITOR: Kako kao ekonomistkinja i sociološkinja ali i sa iskustvom ministarke u vladi Zorana Đinđića, ocjenjujete najnovija „resorna” obećanja u vezi sa ekonomskom i razvojnom politikom sa jedne strane i socijalnom, sa druge, u rekonstruisanoj Vladi Srbije?\nMATKOVIĆ: Mislim da nije dobro da se daju ocene pre nego što vlada izadje sa jasnijim planom promena. Neobično je jedino da se govori o nekim vrlo krupnim promenama koje bi, po mom mišljenju, morale da se pokrenu na početku četvorogodišnjeg mandata da bi bilo dovoljno vremena da se pažljivo osmisle, izanaliziraju i sprovedu. Mislim da smo imali previše reformi koje su bile ishitrene ili započete pa zaustavljene, jer naredna vlada ili nije bila u stanju ili nije htela da ih dovrši. Ipak moram da priznam da više nade polažem da će Evropa da izadje iz krize i da bi to moglo da ima mnogo veći efekat nego reforme koje se najavljuju.\nMONITOR: U zemljma u našem regionu očigledna je dubina korijena organizovanog kriminala. I sa Zapada dolazio je veliki podsticaj da se iskoriste slabosti sudstva i raširene korupcije. Mogu li se kroz članstvo ili postupak pristupanja EU značajno smanjiti ovi problemi koji guše razvojne šanse na Balkanu?\nMATKOVIĆ: Naravno da i u razvijenim zemljama postoji i kriminal i da se on širi i povezuje sa domaćim kriminalom i da traži slabosti sistema. Mi ne smemo da imamo iluzije u pogledu tog razvijenog sveta, a pogotovo EU, i treba da budemo spremni i da znamo da sve što je negativno i postoji kod nas, postoji i kod njih. Samo što su te zemlje ipak mnogo više uređene, mnogo je veći sloj društva koji je zaštićen kroz pravni sistem i institucije države. Ja verujem da bismo i mi kad- tad i kroz mehanizme spontanog razvoja ili prostog ugledanja stigli na taj nivo uređenosti države. Sa naglaskom na kad- tad. Ako želimo da ubrzamo proces uređenja države i društva verujem da je važan proces pristupanja EU, korišćenje njihovih modela, pa i finansijskih sredstava kako bismo odgovarajuće modele što pre mogli i da implementiramo.


Netsi nastavili seriju, dobre partije košarkaša iz SCG\nDeset utakmica NBA sezone odigrano je protekle večeri, a samo u dva slučaja pobede su ostvarili gostujući timovi. U derbiju začelja divizije Atlantik, Toronto je potvrdio primat nad Njujorkom i u “Medison Skver Gardenu”, dok je Nju Džersi u Vašingtonu ostvario šesti uzastopni trijumf.\n“Velika četvorka” Nju Džersi Netsa – Džejson Kid, Vins Karter, Ričard Džeferson i Nenad Krstić, ponovo je imala dvocifren učinak, ali ogromne zasluge za sjajnu seriju u poslednjoj četvrtini i trijumf u američkoj prestonici (112:100) imaju rezervisti, pre svih Klif Robinson (8), Zoran Planinić (8) i Lemond Marej (6). Karter je završio sa 28 poena, Džeferson promašio samo četiri šuta iz igre (11-15) za ukupno 27, Kid uz 14 koševa imao 9 asistencija i 7 skokova, a Krstić uprkos tome što je poslednji “kvoter” presedeo na klupi ubacio 11 poena (4-11, -, 3-4), uz 6 skokova, 3 asistencije i jednu ukradenu loptu za 29 minuta igre. Netsi su pogodili 12 od 16 šuteva u četvrtoj četvrtini, koju su dobili sa 41:30.\nBez Šakila O’Nila, koji je zbog povrede palca utakmicu u “Target Centru” posmatrao sa klupe, Majami je u Mineapolisu doživeo tek drugi poraz u poslednjih 17 mečeva – 100:96. Dvejn Vejd je dao sve od sebe, ubacio 35 poena, uz 8 asistencija, ali su “vukovi” imali petoricu raspoloženih igrača. Riki Dejvis je ubacio 26 poena (10 asistencija, 7 skokova), Kevin Garnet ponovo ostvario “dabl-dabl” (23 poena i 11 skokova), dok su Mark Blaunt, Markus Benks i Marko Jarić završili sa po 12 koševa. Jarić je iz igre šutirao 5-12 (2-5 trojke), imao 5 skokova, 4 ukradene lopte i 2 asistencije za ukupno 30 minuta igre.\nHornetsi su ostvarili prvi trijumf u Nju Orelansu posle više od godinu dana – 120:108 protiv Los Anđeles Klipersa i pobedom se oprostili od publike u Luizijani do sledeće sezone, kada u svojoj “Areni” treba da odigraju šest utakmica. Vladimir Radmanović bio je među boljima u timu Klipersa, koji su većim delom meča bili u dvocifrenom zaostatku. za 25 minuta, Radmanović je ubacio 18 poena (2-5, 4-7, 2-2) imao 5 skokova, 4 asistencije, po 2 ukradene lopte i blokade. S druge strane, dominirao je Rejšual Batler sa rekordom karijere – 32 poena, od čega sjajnih sedam trojki iz devet pokušaja.\nIndijana je doživela još jedan težak poraz, ovog puta u Memfisu – 105:75. “Grizliji” su imali šestoricu igrača sa dvocifrenim učinkom, a najefikasniji je bio Pau Gasol sa 23 poena (8 skokova, 7 asistencija). S druge strane, Peđa Stojaković ostvario je peti “dabl-dabl” ove sezone i treći od dolaska u Pejserse (drugi u poslednja tri meča) – 13 poena (4-10, 1-3, 2-2), 11 skokova (sve u odbrani) i 3 asistencije za 38 minuta igre.\nTim Dankan i Toni Parker još jednom su bili vrlo produktivni, ubacili zajedno 50 poena (Dankan 21, Parker 29) i doveli zvanične šampione do trijumfa nad Golden Stejt Voriorsima (107:96), 53. u sezoni. Kod poraženih, Žarko Čabarakapa igrao je svegatri minuta, pogodio jedini šut iz igre za ukupno 2 poena i jedan skok.\nU porazu Orlanda u Šarlotu – 108:102, Darko Miličić nije uputio nijedan šut na koš, promašio je oba slobodna bacanja i ostao bez poena, uz po 3 skoka i blokade.\nVašington - Nju Džersi 100:112\nNjujork - Toronto 109:114\nŠarlot - Orlando 106:102\nMemfis - Indijana 105:75\nNju Orleans - L. A. Klipers 120:108\nDalas - Hjuston 88:72\nMinesota - Majami 100:96\nSan Antonio - Golden Stejt 107:96\nSakramento - Sijetl 105:96\nJuta - Finiks 107:99


Beta 11. januara 2021. 17:20\nMinistri spoljnih poslova Egipta, Jordana, Nemačke i Francuske sastali su se danas u Kairu da razmotre načine za obnovu mirovnih pregovora Izraela i Palestinaca, nedelju dana pre stupanja na dužnost novog predsednika SAD Džozefa Bajdena.\nOni su u zajedničkom saopštenju pozvali na praktične korake radi pokretanja „verodostojnih pregovora“ o osnivanju palestinske države, s istočnim Jerusalimom kao glavnim gradom, na teritoriji koju je Izrael osvojio u Šestodnevnom ratu 1967. godine.\nIzrazili su spremnost da zajedno sa SAD posreduju u pregovorima koji će dovesti do „sveobuhvatnog, pravednog i trajnog mira u regionu“.\nŠef egipatske diplomatije Sameh Šukri rekao je da osnivanje nezavisne palestinske države ne treba da ugrozi bezbednost Izraela i dodao da je ono „glavna garancija za postizanje stabilnosti u regionu“.\nPalestinci su se suočili s nizom prepreka u vreme administracije odlazećeg predsednika SAD Donalda Trampa i žalili su se na korake Vašingtona koje su smatrali proizraelskim, a izrazili su spremnost da saradjuju sa Bajdenovom administracijom.\nTramp je priznao Jerusalim kao glavni grad Izraela krajam 2017. i naredne godine preselio iz Tel Aviva u taj grad Ambasadu SAD, uskratio finansijsku pomoć Palestincima i promenio dugogodišnju američku politiku prema kojoj su jevrejska naselja na okupiranoj Zapadnoj obali smatrana nelegitimnim.\nSa šefovima diplomatija koji su se okupili u Kairu danas se sastao predsednik Egipta Abdel Fatah el-Sisi. On je u decembru rekao da Kairo radi na rešenju izraelsko palestinskog sukoba po modelu dve države, „uzimajući u obzir regionalne i medjunarodne promene“, čime je očito aludirao na izbor Bajdena i normalizaciju odnosa Izraela i četiri arapske države, Ujedinjenih Arapskih Emirata, Bahreina, Sudana i Maroka.\nMinistar spoljnih poslova Francuske Žan-Iv Le Drijan apelovao je na Izrael i Palestince da potvrde posvećenost postizanju rešenja sukoba i da se uzdrže od unilateralnih mera, ocenivši da bi to doprinelo „izgradnji poverenja i početku konsultacija“ dve strane.\nPre nego što je krenuo za Kairo, šef nemačke diplomatije Hajko Mas najavio je juče da će ministri diskutovati o tome „koji konkretni koraci“ mogu da pomognu izgradnji poverenja izmedju Izraela i Palestinaca.\nPalestinski predsednik Mahmud Abas je u septembru pozvao na održavanje medjunarodne konferencije početkom 2021. godine kako bi bio pokrenut „istinski mirovni proces“ zasnovan na rezolucijama UN i ranijim sporazumima s Izraelom.\nPalestinci više ne smatraju SAD poštenim posrednikom, ali je palestinski ministar spoljnih poslova Rijad al-Malki u decembru rekao da je Palestinska uprava spremna da saradjuje sa Bajdenovom administracijom, pozivajući Izrael da se vrati pregovorima zasnovanim na rešenju po modelu dve države.\nPalestinci više od tri decenije teže nezavisnoj državi na Zapadnoj obali, u pojasu Gaze i u istočnom Jerusalimu, teritorijama koje je Izrael osvojio 1967. godine.\nIzrael se povukao iz Gaze 2005. godine, ali je dve godine kasnije uveo parališuću blokadu te teritorije kada je islamski ekstremistički Hamas preuzeo kontrolu nad njom od Abasovog umerenijeg Fataha.\nSuštinskih pregovora Izraela i Palestinaca nije bilo otkako je Benjamin Netanjahu drugi put postao izraelski premijer pre više od jedne deceniju, a dve strane su oštro podeljene u odnosu na ključna pitanja sukoba.


U Kragujevcu predstavljen program podrške privrednom razvoju\nMinistar finansija Mlađan Dinkić izjavio je danas u Kragujevcu da će Vlada Srbije u okviru posebnog programa za podršku privrednom razvoju Kragujevca, Bora i Vranja ponuditi preduzetnicima ova tri grada povoljne kredite radi proširenja delatnosti i rešavanja problema nezaposlenosti.\nDinkić je na sastanku sa kragujevačkim preduzetnicima, kojima je predstavio ovaj program, istakao da će krediti biti ponuđeni uz kamatu od 0,5 odsto, grejs period od godinu dana i bez garancija banaka pošto će garant biti država.\nPrema njegovim rečima, iz budžeta Srbije u te svrhe biće izdvojeno više stotina miliona dinara, tačnije obezbediće se onoliko novca koliko bude interesovanje preduzetnika za kredite.\nCilj je da oni koji već imaju zanatske radnje ili mala i srednja preduzeća uz pomoć ovih kredita prošire prozvodnju i na taj način otvore nova radna mesta za nezaposlene, objasnio je Dinkić.\nOn je dodao da Ministarstvo za ekonomske odnose sa inostranstvom Vlade Srbije priprema međunarodnu investicionu konferenciju koja će biti održana u Kragujevcu i na kojoj će potencijalnim investitorima biti ponuđeni izuzetno povoljni uslovi za otvaranje fabrika.\nGrad Kragujevac daće besplatno građevinsko zemljište za podizanje fabrika, kao i komunalno uređenje i priključke za struju, a taj novac će kompenzovati iz republičkog budžeta, objasnio je ministar finansija.\nUskoro će biti usvojen i zakon o industrijskim parkovima, a jedan od tih parkova verovatno će biti otvoren i u Kragujevcu, sa podsticajnim porezima koji će biti niži i od trenutno važećih koji iznose 10 odsto, najavio je on.\nPrema njegovim rečima, država ne treba da organizuje proizvodnju, ali je spremna da dâ novac preduzetnicima koji će taj deo posla obaviti, a Vlada Srbije je oformila tim za podsticaj privrednog razvoja Kragujevca, Bora i Vranja, koji će od sada ne samo subvencijama, već i na druge načine podsticati proizvodnju.\nDinkić je podsetio da je Vlada davala subvencije velikim fabrikama koje su izgubile tržište, poput "Zastave" kojoj je od 2001. godine na ovaj način usmereno 11,4 milijardi dinara, odnosno 150 miliona evra. Kragujevac je do sada iz Fonda za razvoj utrošio za kredite za podsticaj preduzetništva i otvaranje samostalnih zanatskih radnji 520 miliona dinara, dodao je ministar.


Vesti online / Vesti / Svet / Tramp sebi dao ocenu 10!\nAmerički predsednik Donald Tramp pozdravio je "izuzetno produktivne" razgovore o trgovini na samitu G7 industrijski najrazvijenijih zemalja, koji je održan u Kanadi, ali i upozorio na opasnost od uzvratnih mera na američke carine.\nNije šala: Donald Tramp sa ostalim liderima na samitu G7\nTramp je rekao na konferenciji za novinare pre odlaska iz La Malbea, da je svojim partnerima predložio slobodnu trgovinu unutar G7, bez taksi, subvencija i barijera, prenosi Frans pres.\nNa samitu koji je počeo u petak ostale su nesuglasice između Trampa i njegovih saveznika oko američkih trgovinskih taksi. On je pokušao da ublaži napetosti prijateljskim razgovorom i opštim tvrdnjama o napretku u trgovinskim pregovorima.\nOn je, takođe, ocenio ocenom 10 kvalitet svojih odnosa s drugim vođama, posebno navodeći kanadskog premijera Džastina Trudoa, francuskog predsednika Emanuela Makrona i nemačku kancelarku Angelu Merkel.\nOn je rekao da je imao uspešne sastanke tokom kojih je razgovarao o potrebi za "fer i recipročnom" trgovinom i načinu da se suprotstavi pretnji koju predstavlja Iran.\nTramp je rekao novinarima da je preneo ostalim svetskim vođama da će SAD preduzeti sve potrebne korake da spreči nefer praksu u spoljnoj trgovini. On je razljutio Kanadu, Meksiko i evropske zemlje nedavnom odlukom da uvede takse na uvoz čelika i aluminijuma.\nAmerički predsednik je uputio strogo upozorenje protiv uvođenja stranih barijera na trgovinu kao uzvratnu meru američkim taksama.\n- Ako uzvrate, prave grešku - rekao je Tramp.\nOn je izvukao SAD iz nuklearnog sporazuma o Iranu, postignut za vreme njegovog prethodnika Baraka Obame, uprkos protivljenju evropskih saveznika.\nPredsednik SAD je rekao da će uskoro krenuti za Singapur, u "misiju mira". On tamo treba da se sastane s severnokorejskim vođom Kim Džong Unom na, kako se ocenjuje, istorijskom samitu.\nRadni doručak o rodnoj jednakosti\nDonald Tramp je na početku drugog dana samita G7 industrijski najrazvijenijih zemalja u Kanadi prisustvovao radnom doručku posvećenom pitanjima rodne ravnopravnosti.\nTramp je malo zakasnio na jutrošnji sastanak koji je domaćin skupa kanadski premijer Džastin Trudo otvorio ne čekajući da svi stignu.\nZa Trudoa, pitanje rodne jednakosti jedno je od glavnih pitanja ovog samita koji se održava u letovalištu u Kvebeku. On je rekao da rodna ravnopravnost mora da bude nit koja prolazi kroz sve što G7 radi.\nTramp je sedeo pored direktorke Međunarodnog monetarnog fonda Kristin Lagard i nemačke kancelarke Angele Merkel, s jedne strane, i kanadskog generala Kristin Vajtkros, sa druge.\nSvi bi da budu glavni...\nNa upravo završenom samitu G7 u Kvebeku zabeležen je trenutak očito važnog razgovora svetskih lidera, ali na četiri različite fotografije, snimljene skoro istovremeno iz različitih uglova, od kojih svaka dočarava drugačiji "odnos snaga" među akterima i više verzija jedne iste scene.\nTako na fotografiji objavljenoj na nalogu nemačke kancelarke Angele Merkel na Instagramu, ona dominira okružena sagovornicima - u pokušaju da reši razlike u stavovima - u stojećem stavu i ruku odlučno oslonjenih o sto, a pogleda uprtog u američkog predsednika Donalda Trampa, koji sedi sa druge strane stola i nemo gleda u nju.\nOva fotografija izazvala je mnogobrojne komentare, a neke korisnike društvenih mreža Merkelova je podsetila na učiteljicu koja kori nevaljalog učenika - Trampa.\nLavrov: Mi smo za G20\nRuski ministar spoljnih poslova Sergej Lavrov izjavio je da od Rusije nije traženo da se vrati u G7.\nLavrov je istakao da je Rusija zadovoljna radom u mnogo većem formatu poput G20.\n- U G20 ultimatumi ne funkcionišu, već je potrebno postizanje sporazuma. G20 je mehanizam za postizanje konsenzusa. Mislim da je to format sa najviše obećanja za budućnost naglasio je Lavrov.\nUpitana tokom samita o odnosima sa Trampom, inače, Merkelova je rekla da se njih dvoje ne slažu uvek, ali da mogu da razgovaraju jedno s drugim, te da "održavaju veoma otvorene i direktne odnose".\nIstovremeno, na Trampovom Tviter nalogu može se videti fotografija iste scene, na kojoj je, međutim, u prvom planu on kako se iz sedećeg stava obraća liderima oko sebe čiji su pogledi usmereni na njega.\nTvitom napao Trudoa?!\nPredsednik SAD Donald Tramp, nakon prevremenog odlaska sa samita G7 u kanadskoj pokrajini Kvebek, tokom leta avionom Er fors uan ka Singapuru, na Tviteru je izneo niz optužbi na račun domaćina samita, premijera Kanade Džastina Trudoa, za koje AP navodi da su "napad bez presedana na nekog lidera zemlje koja je sused ili saveznik SAD".\nAgencija navodi da se to desilo tokom noći, baš kada je delovalo da je na okončanom dvodnevnom samitu G7 došlo do smanjivanja tenzija nastalih zbog Trampovih pretnji trgovinskim ratom.\nTramp, kojeg AP naziva "plahovitim Amerikancem", objavio je tokom leta za Singapur, gde bi utorak trebalo da se sastane sa severnokorejskim vođom Kim Džong Unom, poruku da je predstavnicima SAD na samitu G7 dao instrukcije da ne podrže zajedničko saopštenje, iako je prethodno saopšteno da tekst ima podršku svih sedam članica grupe najrazvijenijih zemalja sveta.\nTramp je, takođe, Trudoa optužio da je davao "lažne izjave" nakon što je šef Bele kuće napustio samit.\nU međuvremenu, na nalogu francuskog predsednika Emanuela Makrona, na istoj društvenoj mreži objavljena je fotografija snimljena u gotovo istom trenutku, ali iz drugog ugla, a na njoj je "u glavnoj ulozi" Makron dok, gestikulirajući, govori pored Merkelove.\nMakron i Tramp izazvalai razne komentare\nRukovanje kao trenutak istine\nSnažno rukovanje predsednika SAD i Francuske Donalda Trampa i Emanuela Makrona na samitu Grupe industrijski najrazvijenijih zemalja G7 u Kanadi ponovo je predmet raznih komentara, a mnogi to smatraju "simbolom napetosti" na samitu, ocenila je agencija Frans pres.\nRusija bi bila prednost za G7\nPredsednik SAD Donald Tramp rekao je da bi ponovno primanje Rusije u klub industrijski najrazvijenijih zemalja sveta bilo dobro za sve zemlje.\nTramp je pred odlazak sa samita G7 u Kanadi rekao da bi vraćanje Rusije bila "prednost" za sve, ponovivši predlog koji je dao uoči dolaska na samit.\nTramp se založio za vraćanje Rusije u grupu i pre dolaska na samit koji je ove godine održan u kanadskoj državi Kvebek.\nOn je ponovio poziv i rekao "mi tražimo mir u svetu", i dodao da "se ne trudimo da igramo igre".\nTramp je rekao da dosta dugo nije razgovarao s ruskim predsednikom Vladimirom Putinom.\nČelnici EU saglasili su se na samitu u Kanadi kako još nisu ispunjeni uslov i za primanje Rusije, a jedan od retkih lidera koji je podržao Trampovu ideju na Tviteru, bio je premijer Italije Đuzepe Konte.


repija repija\t 18.01.2020. 20:34h 20:54h\nGrađani i nadležni nemaju jednaka očekivanja o tome ko bi i šta trebalo da preduzme u cilju smanjenja zagađenja vazduha.\nInstitucije im predlažu da se ovih dana, dok zagađenje ne prođe, voze na dva točka ili da koriste javni prevoz.\nU više crnogorskih gradova, tokom posljednjih dana, registrovano je zagađenje vazduha. Nadležni su, nakon više dana tišine, prije dva dana konačno i priznali da problem postoji, pa su u dva dana održani i sastanci predstavnika Ministarstva održivog razvoja (MORT), Agencije za zaštitu životne sredine (EPA), Instituta za javno zdravlje...\nZbog višednevnog zagađenja, u Podgorici je juče održan sastanak predstavnika MORT-a, Glavnog grada, EPA, Zavoda za hidrometeorologiju i seizmologiju i Instituta za javno zdravlje. Dogovoreno je preduzimanje kratkoročnih mera, te definisane precizne preporuke građanima za ponašanje u nepovoljnim klimatskim uslovima.\nGrađanima je sugerisano da o kvalitetu vazduha prate zvanične informacije nadležnih institucija, te preporuke o ponašanju Instituta za javno zdravlje. Uz to, nadležni su ukazali i na to kako građani mogu da utiču na smanjenje zagađenja.\n“Preporučuje se da, ukoliko su u mogućnosti, pređu na alternativne vidove prevoza, odnosno da koriste usluge javnog prevoza i da smanje korišćenje individualnog prevoza tokom narednih dana, dok traju ovakvi vremenski uslovi. Preporučuje se da redovno čiste dimnjake te da, ukoliko je moguće, koriste adekvatniji ogrev. Takvim individualnim postupanjem svaki građanin, tj. domaćinstvo daće doprinos smanjenju zagađenja vazduha u glavnom gradu, kao i u čitavoj državi”, poručili su iz Glavnog grada. Građane podstiču i da koriste biciklističke staze i dostupna električna vozila...\nIz Glavnog grada su saopštili i da su, u danima kada je registrovano znatno zagađenje vazduha, intenzivirali aktivnosti komunalne inspekcije i komunalne policije, posebno zbog problema spaljivanja otpada, a uvedeno je i noćno mehaničko pranje ulica...


Vesić: Zakon o buci doprineće efikasnom rešavanju ovog problema u gradu - EMBARGO 011\nZamenik gradonačelnika Beograda Goran Vesić rekao je za TV Pink da od Zakona o buci, koji je na javnoj raspravi do 23. juna, očekuje mnogo i da će se na taj način uvesti red u gradu. Da bi sve ovo mogli da sprovedemo, dodao je, proteklih osam meseci urađeno je zoniranje grada, kada je u pitanju buka, i za svaki deo je utvrđeno šta su izvori buke.\n– Mi već radimo na tome da obezbedimo te aparate, Komunalna milicija prolazi obuku i verujem da ćemo na taj način uvesti red u gradu. Tako ćemo mnogo efikasnije da se borimo protiv onih koje ne interesuje kako žive ljudi u zgradi u kojoj oni imaju objekat. Kao što se borim da rade ugostiteljski objekti tako se borim da u Beogradu vlada red, ljudi moraju da budu zaštićeni – pojasnio je Vesić.\nVesić: Ostvaren cilj,u BG revakcinisano više od 650.000 ljudi\nNovi nadvožnjaka preko brze pruge u Batajnici\nOtvoren vakcinalni punkt u tržnom centu „Galerija“ u BG


Autor J. Marković\t Objavljeno 03.04.2017. 0\nFudbaleri Napretka su se ubedljivom pobedom protiv Novog Pazara učvrstili na četvrtom mestu tabele Super lige Srbije.\nStrelci za Kruševljane bili su Alivodić (2) i Vukanović.\nMinimalnu pobedu proteklog vikenda ostvarili su i fudbaleri Temnića koji su u gostima pobedili Jedinstvo. Na taj način Varvarinci su sačuvali pet bodova prednosti u odnosu na drugoplasirani Moravac Orion koji je sa 4:2 pobedio Trstenik PPT u Trsteniku.\nPobedu u gostima ostvarili su i fudbaleri Trajala koji su sa 2:0 nadigrali Moravu u Ćupriji. “Gumari” imaju pet bodova više od drugoplasiranog Topličanina.\nKopaonik iz Brusa je sa 5:1 porazio Juhor, Župa je sa 1:0 pobedila Jedinstvo dok je Bošnjane pobedilo SFS Borac sa 2:0.\nOdbojkaši Napretka pobedili su Dubočicu u Leskovcu sa 3:1 i tako osigurali plasman u viši rang takmičenja. Kruševljani imaju 52 boda, bod više od drugoplasiranog Mladenovca i sedam više od trećeplasiranog Zaslona.\nU nastavku takmičenja u Prvoj ligi – Zapad rukometaši Napretka su na svom terenu pobedili Trepču sa 28:27. Župa 54 je ubedljivo, 31.19, slavila protiv ekipe Beli anđeo iz Prijepolja dok je Prva petoletka u komšijskom derbiju bila bolja od Goč Merkura, 33:29.\nU prvom prolećnom kolu istog ranga takmičenja rukometašice Napretka su, nakon preokreta, pobedile Metalac u gostima sa 19:17. Kruševljanke su sada treće na tabeli.\nU poslednjem kolu Super lige kuglaša ekipa Car Lazara je pretrpela još jedan poraz. Sa 7:1 (3.504:3.322) poraženi su od Crvene zvezde u Beogradu i takmičenje završili na devetom, pretposlednjem mestu tabele, sa istim brojem bodova kao Partizan ali lošijom poen razlikom.


Predsjednik Skupštine Grada Prijedor, Mirsad Duratović, razgovarao sa Brianom Pauers, direktoricom kancelarije Ambasade SAD u Banjoj Luci - MojPrijedor.com - Portal Grada Prijedora - Prijedor Vijesti\nPredsjednik Skupštine Grada Prijedor, Mirsad Duratović, razgovarao sa Brianom Pauers, direktoricom kancelarije Ambasade SAD u Banjoj Luci\nPredsjednik Skupštine Grada Prijedor, Mirsad Duratović, razgovarao je danas sa Brianom Pauers, direktoricom kancelarije Ambasade SAD u Banjoj Luci. Sastanku je prisustvovala i načelnica Odjeljenja za društvene djelatnosti, Monja Kasalović.\nRazgovaralo se o političkim, ekonomskim ali i životnim temama koje su bitne i aktuelne u našem gradu, o međnacionalnim odnosima u Prijedoru, saradnji sa dijasporom, aktivnostima projekta „ProBudućnost“, odnosima i saradnji dva organa Grada, Gradonačelnika i Skupštine, saradnji gradonačelnika i predsjednika Skupštine Grada, te političkoj stabilnosti u Gradu Prijedor.\nPredsjednik Skupštine je naglasio izuzetno blisku i korektnu saradnju dva organa Grada i saradnju gradonačelnika i predsjednika Skupštine, te rekao, da su i jedan i drugi posvećeni zajedničkom radu za dobrobit svih građana Prijedora. Istakao je i posvećenost Skupštine u proteklom periodu ka unaprjeđenju saradnje sa dijaporom a koju je Skupština pokazala i formiranjem Odbora za saradnju sa dijasporom. Odluka gradonačelnika, da se u u okviru Gradske uprave otvori i Kancelarija za saradnju sa dijasporom, je korak ka unaprjeđenju te saradnje.\nPredsjednik Skupštine se zahvalio na pomoći koju je američki narod, preko američke ambasade, odnosno organizacije USAID, kroz razne projekte, dostavio u Prijedor. Infrastrukturni projekti, projekti demokratizacije društva i projekti koji su imali za cilj uspostavljanje suživota i pomirenja, pomogli su normalizaciji odnosa i podizanju kvaliteta života u Prijedoru.\nDirektorica Pauers je izrazila svoje zadovoljstvo što je upoznala i imala priliku razgovarati sa mladim rukovodstvom grada. Obećala je i nastavak prisustva USAID-a na ovom terenu, pomoć američkog naroda Prijedoru a posebno za projekte koji imaju za cilj prevazilaženje ratnih trauma, koje su još uvijek prisutne u Prijedoru kao i za projekte koji će donijeti dobrobit i prosperitet Gradu Prijedor.\nNa kraju razgovora predsjednik Skupštine je preko direktorice Pauers uputio i poziv ambasadoru SAD u Bosni i Hercegovini, Eriku Nelsonu, da posjeti Prijedor.


Opšte obrazovanje – Erasmus+ Srbija\nErazmus+ program pruža mogućnost ustanovama iz oblasti opšteg obrazovanja da pošalju učenike i svoje zaposlene na period učenja i stručnog usavršavanja u druge evropske zemlje ili učestvuju u projektima međunarodnih saradnji.\nUstanove iz Srbije mogu da imaju ulogu koordinatora, odnosno podnosioca projektne prijave ili partnera na projektu.\nUstanovama opšteg obrazovanja su dostupne sledeće mogućnosti za učešće u programu:\nKA1 Projekti mobilnosti – U okviru ovih projekata, ustanove mogu da pošalju svoje učenike i zaposlene na kraće ili duže periode učenja ili usavršavanja u neku od država članica EU ili trećih zemalja pridruženih Programu ili mogu da organizuju različite aktivnosti dolaznih mobilnosti za partnerske institucije. Za učenike i zaposlene u ustanovama opšteg obrazovanja dostupni su kratkoročni i akreditovani projekti mobilnosti sa ciljem jačanja kvaliteta nastave, evropske dimenzije u nastavi i doprinosa Evropskom obrazovnom prostoru.\nKA2 Partnerstva u oblasti opšteg obrazovanja omogućavaju ustanovama da učestvuju u projektima međunarodne saradnje, da ojačaju svoje kapacitete i proizvedu inovativne rezultate. Mogu biti različite veličine i obima pa šodno tome je moguće učestvovati u partnerstvima za saradnju ili malim partnerstvima u oblasti opšteg obrazovanja.\nŽan Mone projekti u drugim oblastima obrazovanja i obuka – Žan Mone projekti su do sada bili dostupni samo za visokoškolske ustanove, a od ovog konkursnog roka su dostupni i u drugim oblastima obrazovanja i obuka. U okviru ove akcije je moguće opredeliti se između Žan Mone obuka nastavnika i Žan Mone mreža.


Pritisak migranata na granice BiH ne jenjava | Infomedia Balkan\nBalkan | 09.Aug.2020 - 16:49 h\nPritisak migranata na granice BiH ne jenjava, na području Unsko-sanskog kantona ih je oko 7.000 i ukoliko ovaj problem ne počne da se rješava BiH će se suočiti sa dubljom migrantskom krizom, izjavio je savjetnik direktora Granične policije BiH Svevlad Hoffman. Hoffman je istakao da ilegalni migranti u Unsko-sanskom kantonu predstavljaju ozbiljan problem za stanovništvo koje je uglavnom prepušteno samo sebi i sve teže podnosi taj ogroman pritisak. "Putevi migranata od ulaska u BiH iz Srbije ili Crne Gore, usmjereni su prema zapadu. Neki se zadržavaju u istočnom i centralnom dijelu BiH", rekao je Hoffman.\nPrema njegovim riječima, posebno pogodna za prelazak noću je takozvana "plava granica", odnosno rijeka Drina dužine oko 300 kilometara, koja je idealna da ilegalni krijumčari ostvare nezakonitu zaradu. On je naveo da je granična policija jutros na graničnom prelazu Izačić 60 državljana Avganistana spriječeno da ilegalno pređu u Hrvatsku. "Ima ih dosta u Sarajevu gdje postoje dva prihvatna centra, ali glavni dio i najveći pritisak je na teritoriji Unsko-sanskog kantona gdje su eskalirali problemi i gdje se bezbjednosna situacija sve više usložnjava", rekao je Hofman.\nPrema njegovim riječima, neshvatljiva je indolentnost vlasti čak i u Sarajevu u kojem su migranti preplavili ulice i u kojem postoji trend takozvanog "paloma prosjačenja", što se odigrava naočigleg Službe sa poslove sa strancima i kantonalnog MUP-a. Granična policija, napomenuo je Hoffman, ima dobru saradnju sa Ministarstvom unutrašnjih poslova Republike Srpske, Direkcijom za koordinaciju policijskih tijela BiH i Agencijom za istrage i zaštitu BiH (SIPA) koji im dolaze na ispomoć i voljni su da im pomognu u borbi protiv ilegalne migracije. Za njega je neshvatljivo da jedna zemlja toleriše situaciju da neko ko je već nezakonito prešao granicu i dalje nezakonito boravi na toj teritoriji, da nisu ni pod kakvom kontrolom i da krše brojne zakone te zemlje.\nHoffman je naveo da je u više od 90 posto slučajeva riječ o ekonomskim migrantima sa krajnjim ciljem da uđu u neku zemlju EU i da nema nikakvih razloga zbog kojih bi se njihovo zadržavanje u BiH ili drugim zemljama moglo opravdati. "Imamo u vidu da je najveći broj migranata iz Pakistana, Alžira, Bangladeša i Maroka, zemalja koje nisu u ratnom stanju. Svakom ko je dobronamjeran i opredijeljen za vladavinu prava, jasno je da onaj ko nezakonito pređe granicu BiH pod navedenim razlozima, kod nas nema šta da traži. Naša vlast bi trebalo da hitno vrati ekonomske migrante u zemlje iz kojih su došli", naglasio je Hofman.\nRadi prevazilaženja pravnih poteškoća, Hoffman je naveo da su predložili izmjene i dopune postojećeg Pravilnika, kojim bi trebalo da kadrovski ojačaju do oko 1.100 policijskih službenika, te da se, dok Vijeće ministara BiH ne usvoji predložene izmjene i dopune, snalaze kako znaju. "Kad govorimo o borbi protiv ilegalnih migracija, Granična policija mora preuzeti najnovije tehnologije kojima se služe svi koje žele efikasnu borbu u ovoj oblasti. To znači da svaki granični policajac treba da raspolaže skenerom kojim može elektronskim putem da uzme od migranta, koji nema nikakve identifikacione dokumente, biometrijske podatke koje bi proslijedili u bazu i veoma brzo znali iz koje zemlje dolazi", pojasnio je Hoffman. Pored toga, dodao je, njihovom radu bi uveliko pomogli dronovi kojim se iz vazduha u svakom momentu efektivno može pratiti prelazak granice.\nOn smatra da bi Granična policija BiH mogla u punom kapacitetu da nastavi saradnju sa Agencijom za zaštitu spoljnih granica EU (Frontex), čiji budžet za ovu godinu iznosi pola milijarde eura, od čega bi dio bio usmjeren prema dodatnom kapacitiranju i tehničkom opremanju Granične policije BiH. Hoffman je izrazio uvjerenje da bi jedan od glavnih rezultata te saradnje bio manji broj ilegalnih migranata na teritoriji BiH.


Prema unapred dogovorenoj dinamici sledeći sastanci stručnog tima za pregovore će se održati 5. januara u prostorijama AKS, a zatim i 8. januara. U saopštenju se navodi da su "tačno određena pitanja koja će biti raspravljena na ova dva sastanka".\nMinistar pravde Nikola Selaković izjavio je za SNS Informator da je tromesečni štrajk advokata očigledan otpor reformama koje sprovodi Vlada Srbije. Prema njegovim rečima, posebno zabrinjava način na koji advokati sprovode obustavu rada i to što na svakih nekoliko dana šire listu zahteva. Selaković je rekao da su štrajkom advokata ugrožena i osnovna prava građana, kojima je uskraćeno pravo na odbranu i istakao da država neće biti odgovorna za naknadu troškova zbog nezakonitog lišavanja slobode onih koji su u pritvoru.\nLIČNI STAV: Grgo Bačlija\nKao advokat u "mirovini" i u poznim godinama (76), mogu "polukvalifikovano" da iznesem svoj sud o sudbini štrajka advokata, koji je izazvan "privilegovanim" statusom kojeg su dobili notari Zakonom o javnim beležnicima, koji je usvojen tokom 2011. godine od strane Skupštine Srbije.\nTim povodom u "vakuumu" od tri godine Advokatska komora Srbije i Beograda je "debelo spavala" misleći da neće biti nikakvih posledica po advokatsku profesiju, dok se jedino Advokatska komora Vojvodine blagovremeno izjasnila i usprotivila zakonskim rešenjima kojima se notari stavljaju u privilegovani položaj prema advokaturi kao najstarijoj profesiji koja vuče korene još iz rimskog prava.\nPodređen položaj advokata je bitno ugrožen donošenjem favorizovanog Zakona o javnom beležništvu, u čiju se pripremu Advokatska komora Srbije i Beograda nije blagovremeno i dovoljno uključila niti je na vreme uočilo zakonska rešenja koja mogu imati pogubne posledice po advokatsku profesiju i struku.\nUspavanost Advokatske komore Srbije i Beograda se sada obila o glavu svim advokatima Srbije, pa i Vojvodine, koji su jedino imali "petlju" da ukažu na loša zakonska rešenja koja se daju notarima tim zakonom.\nS obzirom da su advokati "ustavna kategorija", a notari to nisu jer su naknadno dobili taj povlašćen status, pravda je na strani advokata, i oni imaju pravo da se obrate Ustavnom sudu, koji bi trebalo u kraćem postupku da njihovu ustavnu tužbu usvoji, bez politizacije i pritisaka na njih, prilikom glasanja i odlučivanja, i eventualne mogućnosti "izdvojenih mišljenja" pojedinih sudija koji će se "ograditi" ili će glasati po nečijoj direktivi a ne po savesti.\nPridružujem se štrajku advokata iako sam "penzioner" i nemam status člana Advokatske komore Vojvodine, ali mislim da odgovornost snose oni koji nisu na vreme uočili i predvideli negativne posledice koje mogu nastati donošenjem Zakona o javnom beležništvu, i koje im se obilo o glavu, naknadnom pameću i otrežnjenjem do kojeg je došlo tek kada je počela primena zakona.\nNadam se da će Ustavni sud Srbije imati moralnu i društvenu odgovornost da realno oceni zahtev i donese jedino meritornu odluku u korist advokatske populacije koja ima visoko pozicionirani status u svakom društvu i državi u civilizovanom svetu.\nIzvor: http://www.danas.rs, V. J.,


Humanitarna trka za liječenje dječaka Luke iz Ugljevika\nOko 8.000 maraka je prikupljeno na održanoj auto-kros trci na Slobomir stazi za liječenje Luke Stevanovića iz Ugljevika. Humanitarna akcija za mladog Luku se nastavlja.\nSa porukom – “SVI NA TRKU ZA LUKU”, vozači velikog srca pokazali su humanost na djelu… Bodovanje I pojedinačno vrijeme, ovaj put, nisu bili važni, već samo jedan cilj – da se jedanaestogodišnjem dječaku pomogne u borbi protiv opake bolesti…\n“Ja bih prije svega da se zahvalim organizatorima ove trke, ali I vozačima koji su se danas trkali, kako bi pomogli Luki da se izbori sa ovom opakom bolešću”, poručio je Jovan Stevanović, Lukin otac.\nHumanitarna auto-kros trka organizovana je na inicijativu članova Optima motorsport iz Bijeljine, koji imaju cilj da sav prihod od ulaznica i druga novčana sredstva koja se prikupe uplate za Lukino liječenje.\n“Nije ovo samo naš klub, sa nama je I AMK `Žig tim` iz Dvorova, a ovo je naša zajednička treća trka. Sve naše kolege danas radimo na dobrovoljnoj bazi, odnosno, za našeg Luku”, rekao je, jedan od organizatora Mladen Rebrinović, “Optima motorsport Bijeljina”.\nLuki Stevanoviću, učeniku šestog razreda osnovne škole, dijagnostikovana je leukemija, trenutno se nalazi na terapijama u Beogradu. A za njegovo izlječenje je aktivan humanitarni broj 1414.\nNEWER POSTSNSD odbio da se gradi put Foča – Šćepan polje\nOLDER POSTKovačević: Od Srbije i Beograda dva miliona evra za važne projekte u Nikšiću


Tanjug 20. maja 2022. 17:11\nTORINO – Ministar spoljnih poslova Nikola Selaković izjavio je danas da bi eventualno razmatranje zahteva Prištine za prijem u Savet Evrope bilo u direktnoj suprotnosti sa najmanje dva člana Statuta Saveta Evrope, u potpunosti suprotno Rezoluciji 1244 SB UN i da bi to bio akt direktno uperen protiv teritorijalnog integriteta Srbije, ali i jedinstva Saveta Evrope kao panevropske organizacije.\n„Bude li došlo do razvoja sitacije u tom smeru, mi ćemo se svim političkim sredstvima boriti protiv toga i uveren sam da u toj borbi nećemo biti sami“, poručio je Selaković posle učešća na sastanku Komiteta ministara Saveta Evrope u Torinu.\nŠef srpske diplomatije je naglasio da je netačna svaka argumentacija da je tzv Kosovo ”crna rupa” u Evropi, gde apsolutno nije prisutan Savet Evrope sa svim vrednostima koje zastupa i nadgleda.\n„Reč je o ubedljivo velikoj većini država koje su do sada uvek bile na našoj strani i imale jasan i principijelan stav podrške teritorijalnom integritetu i suverenitetu Srbije”, naglasio je Selaković.\n„U mojim direktnim kontaktima sa njima, oni nisu imali nikakvu argumentaciju doli direktnog ignorisanja čvrstih i jasnih argumenata Srbije“, zaključio je Selaković.


trgovina ljudskim organima - Sputnjik Srbija\n03:33 15 Jun 2021\nHapšenja na Kosovu zbog trgovine ljudskim organima\nKosovska policija saopštila je da su dva strana državljanina i jedan kosovski Albanac uhapšeni juče u Čaglavici zbog sumnje da su učestvovali u izvršenju krivičnog dela nezakonita transplatacija i trgovina ljudskim organima i tkivom, prenosi portal „Kossev“.\nZahvaljujući brojnim međunarodnim donacijama, pre svega iz Evrope, na Kosovu se otvaraju mnogobrojne klinike sa najsavremenijom opremom, gde se, između ostalog, obavljaju ilegalne transplantacije i trgovina ljudskim organima, pišu „Večernje novosti“.\nMoskva: Zataškavanje zločina na Kosovu — neprihvatljivo\nMoskva konstatuje da u istrazi slučajeva otmice ljudi za ilegalnu trgovinu organima na Kosovu nema rezultata.\nVlasnik Medikusa osuđen na sedam i po godina zbog trgovine organima na Kosovu za Izraelce\nKosovski sud odredio je danas zatvorske kazne dvojici kosovskih Albanaca, u slučaju u vezi s uzimanjem ljudskih organa.\nUkrajinska „žuta kuća“: Preko Fejsbuka vrbuju decu, pa njihove organe prodaju u EU\nOd 2014. godine, nakon državnog prevrata u Ukrajini, broj građana koji su spremni da prodaju svoje organe porastao je za 20 odsto, budući da je za bubreg na tržištu Evropske unije moguće dobiti i do 50.000 dolara, saznaje RT.\nU Siriji „cvetaju“ trgovina organima i prostitucija\nPrema podacima sirijskog Ministarstva unutrašnih poslova, tokom 2016. zabeleženo je 1.500 slučajeva trgovine ljudima. Za ove operacije su uglavnom zaduženi pripadnici stranih kriminalnih mreža, ali i Sirijci koje su oni unajmili. Šestdeset pet odsto žrtva trgovine ljudima su žene.\nGde je granica: DAEŠ prodaje organe ranjenih saboraca?\nPripadnici DAEŠ-a optuženi su da ubijaju svoje ranjene saborce, kako bi njihove organe prodali na crnom tržištu u Iraku.\nDAEŠ (takozvana Islamska država) je optužen za ubijanje svojih ranjenih boraca kako bi njihove organe prodali na crnom tržištu u Iraku.


Airbusov leteći taksi: Vještačka inteligencija u službi prevoza – The PRESTIGE\nGadget 19.06.2017. airbus, dron\nKompanija Airbus već oko godinu dana radi na razvoju električnih autonomnih VTOL (vertical take-off and landing) letjelica, sposobnih za letenje sa krova na krov u velikim gradovima koji se svakodnevno suočavaju sa velikim gužvama u saobraćaju\nZahvaljujući napretku tehnologije i vještačkoj inteligenciji, stručnjaci navode da je ovde riječ o vrhuncu revolucije urbanog vazduhoplovstva zahvaljujući kome će nebom iznad svjetskih metropola taksi vozila uskoro letjeti.\nUpravo u tom stilu urađen je i promotivni video, u kome žena pokušava da stigne i San Hozea u San Francisco, ali joj to zbog saobraćajnog kolapsa ne uspjeva. Spas pronalazi u taksi letjelici koje je za samo 18 minuta i 77 dolara prevozi na željenu lokaciju.\nMeđutim, da bi ova vizija prevoza budućnosti potrebno je da se prethodno unaprijedi i poboljša tehnologija akumulatora kao i da se promijene i osavremene pravila bezbjednosti vazdušnog saobraćaja.\nPersonalne letjelice već decenijama predstvaljaju san futurista. Činjenica da su kompanije Airbus i Uber počele da ulažu u razvoj te ideje, još uvijek ne znači da će nam pored prozora uskoro prolijetati taksi.\nAirbusova verziju letjelice biće predstvaljena sledeće nedelje na manifestaciji Air Show u Parizu.\nOvaj mali uređaj pretvara vaš smartfon u daljinski upravljač


Brnabić: Najviše zaraženih u Beogradu, za sada bez strožih mera\nPremijerka Srbije u parlamentu Srbije, 29. april\nPredsednica Vlade Srbije Ana Brnabić izjavila je da je 70 posto ukupno zaraženih korona virusom u Srbiji u Beogradu, kao i da glavni grad beleži najveći broj novih slučajeva na dnevnom nivou.\nBrnabić je za televiziju Prva rekla da je "zbog toga krizni štab u ponedeljak doneo odluku za nošenje maski u zatvorenim prostorima, posebno u prevozu", ali da se za sada ne planira uvodjenje strožih mera jer bi to bilo pogubno za ekonomiju.\nU Srbiji su prema zvaničnom izveštaju od 1. jula još četiri osobe preminule od posledica korona virusa, čime se broj preminulih popeo na 281. Na sajtu Ministarstva zdravlja navedeno je da su od poslednjeg preseka stanja registrovane 272 novoobolele osobe.\nPovodom situacije sa epidemijom u Novom Pazaru, Brnabić je rekla da je u tom gradu "sigurno bilo propusta" i da ni ona "ne beži od odgovornosti".\nKoordinator Opšte bolnice u Novom Pazaru Mirsad Đerlek saopštio je 1. jula da su u tu bolnicu smeštena 104 COVID pozitivna pacijenta, od čega je sedam na respiratoru. U poslednja 24 sata u tom gradu su preminule tri osobe.


Arhitekti, arhitektura, Grocka :: Daibau.rs\nARHITEKTURA, ARHITEKTA, GROCKA\nTražim dobrog arhitekta: Sakupili i proverili smo arhitekte, koji rade u mestu Grocka i okolini. Pošaljite potražnju i zainteresovani arhitekti će vas kontaktirati za pregled, predračun i ponude.\tPreporučen arhitekta , koji može da izvede:\tgrađevinska dozvola, izvođački projekt, arhitekt za kuću, rekonstrukcija kuće, projekt izvođačkih radova, unutarnja oprema, tipski projekti, projekt rušenja, idejni tlocrt stanova, kuća po narudžbi, arhitekt, ili drugo će se sigurno naći i za vas. više\nDALIBOR STANOJEVIĆ PR, SAMOSTALNA ZANATSKA RADNJA D DAČA GROCKA, Grocka\nPonosimo se sa celih 17 godina iskustva za unutrašnji dizajn. Naša stručna ekipa je sposobna da realizuje manje i srednje radove. Završimo sve delatnosti za legalizacija objekata. Preduzeće ima a...\nSAMOSTALNA RADNJA ZA GRAĐEVINSKE RADOVE GORAN NIKOLIĆ PR BOLEČ, Boleč\nPonosimo se sa preko 11 godina iskustva za usluge - pgd, građevinska dozvola. Naša iskusna ekipa ima kapacitete, da završi projekte manjeg i srednjeg opsega. Radimo sva područja za arhitekti, arhi...\nJELENA MILETIĆ PR STUDIO ZA PROJEKTOVANJE BLOK DIZAJN BEOGRAD, Grocka\nZadovoljni investitori nam poveravaju pzi, projekat za izvođenje preko 2 godina. Naša stručna ekipa može da realizuje projekte manjeg i srednjeg opsega. Primarno se bavimo sa radovima za vizualiza...


Lukač: Intenzivna potraga za dva lica nakon ranjavanja pripadnika SAJ-a – Otvoreno\nIzvor: 05.11.2021, 14:29 12.9k Views\nMinistar unutrašnjih poslova Republike Srpske Dragan Lukač izjavio je da se intenzivno traga za dva lica koja su u bjekstvu nakon incidenta u Bijeljini rano jutros kada je ranjen pripadnik Specijalne antiterorističke jedinice, kao i jedan od učesnika incidenta.\n“Došlo je do ranjavanja jednog našeg pripadnika Specijalne antiterorističke jedinice, nadamo se da će biti dobro, sada je u stabilnom stanju”, rekao je Lukač novinarima u Malom Zvorniku.\nOn je naveo da su incidentnu situaciju napravila lica koja su od ranije poznata policiji kao bezbjednosno interesantna.\n“Naši policajci koji su bili u civilu su se umiješali, jer je jedno lice maltretiralo žensku osobu, fizički je tukao i pokušavao da uđe u auto. Došlo je i do upotrebe oružja od tih lica i naši pripadnici su odgovorili”, rekao je Lukač.\nPrema riječima ministra, dva lica su u bjekstvu,a jedno lice koje je upotrebilo oružje je ranjeno.\n“Intenzivo se traga za ova dva lica koja su u bjekstvu i nadamo se da ćemo ih vrlo brzo privesti i razrješiti ovu situaciju”, dodao je Lukač.\nU Bijeljini 40 novozaraženih, u Srpskoj 391, 16 osoba preminulo


Oblačno vrijeme, sa kišom i grmljavinom – Radio Feral\nJutros je u Kalesiji i okolnim mjestima oblačno vrijeme, sa kišom. Tempetratura zraka u Kalesiji u 8 sati iznosila je 14 stepeni celzija. Prema prognozama Federalnog hidrometeorološkog zavoda BiH danas se u našoj zemlji očekuje pretežno oblačno vrijeme sa kišom, pljuskovima i grmljavinom. Ponegdje u centalnim i istočnim područjima, uz kišu moguća je i pojava grada.\nNajviša dnevna temperatura od 13 do 19 stepeni.\nBiometeorološka prognoza za subotu, 20.maj 2020.godine\n← Do aerodroma u Tuzli uskoro će voditi moderna saobraćajnica s tri trake\n18/06/2017 19/06/2017 Mirsad Zulic\t0


Novac kvari decu - Direkt Portal\nNovac kvari decu\n02.05.2019 22:17 bogatstvo, nasledstvo, nekretnine 0\nNaslednik najveće agencije za nekretnine u Hongkongu štedi kako bi sebi kupio stan i sasvim normalno prihvata očev stav da novac treba koristiti kako bi se pomoglo onima koji ga imaju manje.\nPiše: Biljana Mitrinović / Politika\nNaslednik najveće agencije za nekretnine u Hongkongu ne samo da nije vlasnik nijedne kuće ili stana, pa čak ni garaže, čije cene u ovom gradu mogu da dostignu iznos i od pola miliona dolara, nego nije ni naslednik očeve imovine u „Sentalin grupi”.\nTridesetogodišnji Aleks Ših nije uznemiren zbog ovakvog stanja stvari. Ono što bi u mnogim državama sveta bilo proglašeno zlom sudbinom ili posledicom loših porodičnih odnosa, za ovog Hongkonžanina je normalna stvar.\nPre nekoliko dana agencija Blumberg je objavila vest da naslednici „Sentalin grupe” u Hongkongu neće naslediti imovinu vlasnika, jer ju je on donirao pre više od 10 godina u dobrotvorne svrhe. Međutim, za naslednika ovog prebogatog čoveka vest nije novina. Jedan od troje dece naslednika izjavio je da je mirno i u normalnom raspoloženju prihvatio očevu odluku da ne prenese porodično bogatstvo na svoje potomke.\n„Tu odluku nam je saopštio još kada smo bili mali i nismo imali izbora. Rekao nam je da je bolje ne voditi život koji je suviše udoban i u uzlaznoj putanji. Više ćete ceniti stvari ako ih steknete korak po korak”, rekao je Aleks, koji nije uznemiren iako je i u Hongkongu sasvim prirodno da deca naslede bogatstvo svojih roditelja i preuzmu porodični biznis.\nPočetkom ove godine Aleks je imenovan za potpredsednika „Sentalin grupe” i preuzeo je upravljanje najvećom agencijom za nekretnine. On će postati predsednik kompanije kada se njegov 70-godišnji otac\nVing Čing Ših povuče, što očekuje da će se uskoro dogoditi. On je napredovao u poslovnoj strukturi firme posle teške godine za „Sentalin”, koja je osnovana 1978. godine. Prihodi od provizije prošle godine dostigli su jedva jedan procenat (2,4 milijarde američkih dolara), a neto prihod je pao za 52 procenta, što je bilo posledica usporavanja rasta na tržištu nekretnina u Hongkongu i rastuće konkurencije u kontinentalnoj Kini.\nOd tada se tržište nekretnina u Hongkongu oporavilo, a Aleks radi na modernizaciji agencije. On od pre dve godine nadgleda uvođenje virtuelnog razgledanja nekretnina i radi na otklanjanju smetnji na platformama preko kojih se uživo odvija prodaja i iznajmljivanje nepokretnosti. Dok firma ima promet od nekoliko miliona dolara dnevno, on, kaže, zarađuje samo redovnu platu. „Moji prijatelji koji rade u finansijama zarađuju više novca nego ja”, kaže Aleks, koji je diplomirao na Londonskoj školi ekonomije i političkih nauka. Sebe smatra prosečnim građaninom Hongkonga, a Blumberg prenosi da je njegova kancelarija mala i skromno nameštena.\nFondacija koju je osnovao njegov otac prenela je ulog u „Sentalin grupi” u fondove za smanjenje siromaštva u ruralnoj Kini. Novac se ulaže u izgradnju infrastrukture i finansijsku podršku deci koja nemaju mogućnost za školovanje.\nNačin na koji je Aleks odgojen pomogao mu je da ostane skroman. Otac ga nije slao u elitne međunarodne škole koje su prvi izbor za bogate naslednike u Hongkongu. On je decu upisao u lokalne škole i preneo im uverenje da novac treba koristiti kako bi se pomoglo onima koji ga imaju manje.\nKada se tek pridružio porodičnom biznisu nekretnina, Aleks je počeo od posla agenta. Priseća je da je to bio veoma zahtevan posao: kako da se izbori s drugim agentima za ipak ograničen broj kupaca. Sada, kao i mnogi drugi milenijalci, Aleks štedi za svoj prvi stan i to u gradu koji se smatra jednim od najskupljih na svetu. On namerava da kupi dvosoban stan u naselju srednje klase ili, ukoliko njegovi roditelji budu učestvovali s delom novca, u nešto boljem kvartu koji ima dobre veze javnog prevoza i potencijal za rast cena. Ali to je svetlosnim godinama daleko od višemilionskih kuća koje agencija njegovog oca prodaje.\nAleksov savet svojim vršnjacima glasi: „Budite realni – prvi dom možda nije onaj koji najviše želite. Ali se tada barem popnete na merdevine i onda možete polako da se penjete.”\nOvakav pogled na bogatstvo ipak nije nepoznat među bogatašima. Poznato je da jedan od najbogatijih ljudi na svetu, Bil Gejts, rekao da bogatstvo ne ostavlja deci jer bi ih to uništilo. On je svoje bogatstvo procenjeno na 74 milijarde dolara ostavio humanitarnoj organizaciji za iskorenjivanje siromaštva i bolesti. Pri tome se pobrinuo da njegovo troje dece ni ne upravlja humanitarnom organizacijom.\nTakođe, vlasnik nemačkog lanca drogerija DM Gec Verner je celokupan udeo u vlasništvu prebacio u humanitarne svrhe. Verner je obrazložio svoj potez izrekom da nije sramota postati bogat, ali je sramota umreti bogat. Njegovo sedmoro dece tako nije nasledilo imovinu vrednu više od milijarde evra. On je ocenio da je sasvim dovoljno što je svojoj deci obezbedio kvalitetno obrazovanje jer smatra da deca imaju pravo na dobar start u životu, ali ne i na to da roditelji obezbede doživotno blagostanje njima i njihovim potomcima.\nProšle godine se saznalo da je preminuli vlasnik kompanije Ikea Ingvar Kamprad još 2014. godine svojom rukom napisao testament i imovinu podelio između četvoro dece i švedske države. Svoju firmu i njenu imovinu Kamprad je preneo na zadužbinu u čijim upravnim organima se nalaze trojica njegovih sinova, ali operativne poslove i odgovornost za njih je na menadžmentu koji nije deo porodice. Zadužbina će se brinuti da novac bude iskorišten za ekonomski i naučni razvoj slabo naseljenog severnog dela Švedske.


Dejan Žak dobio stipendiju Ministarstva omladine i sporta - BC Info\n13. maja 2022. urednik Bela Crkva, Sport 0\nDejan Žak član Aero kluba „Živica Mitrović“ Bela Crkva i reprezentativac Srbije u raketnom modelarstvu dobio je stipendiju Ministarstva omladine i sporta Republike Srbije kao vrhunski sportista nacionalnog ranga.\nDejan je dobitnik i „Zlatnog orla“ za 2021 godinu, što je najprestižnija nagrada Vazduhoplovnog saveza Srbije u neletačkoj kategoriji.\n„Zahvalio bih se Ministarstvu omladine i sporta na stipendiji koja ne samo da znači u finansijskom smislu već je i podsticaj za dalja takmičenja.“ – rekao je Žak.\nKao vrhunski sportista Dejan je član reprezentacije Srbije u raketnom modelarstvu već 6 godina i u 2021. godini na Svetskom prvenstvu u Rumuniji kao senior pojedinačno osvaja 3 mesto u kategoriji S-3 rakete sa padobranom.\nNa Svetskom kup – u protekle godine osvojio je 2 mesto u kategoriji S-9 rakete sa žirokopterom kao i 2 mesto u kategoriji S-4 žirokopteri , a na Kup-u Srbije za seniore 3 mesto u kategoriji S-6 rakete sa trakom.\nDejan Žak je poneo i tutuli najboljeg sportiste opštine Bela Crkva za 2021.godinu.\nVeliko interesovanje na sajmu zapošljavanja u Beloj Crkvi (VIDEO)


CIKLONIZACIJA - Ko smo - Ko smo\nCIKLONIZACIJA d.o.o. Novi Sad je jedno od najvećih i najstarijih preduzeća u Srbiji i regionu koje se bavi zaštitom zdravlja ljudi i njihove imovine. Ona je danas moderno, savremeno uređeno deoničarsko društvo, čijih 49 zaposlenih, od kojih trećina sa visokom školskom spremom, posluje po ISO 9001, ISO 14001 i OHSAS 18000 standardima. CIKLONIZACIJA je članica svetske i evropske strukovne asocijacije i nosilac razvoja novih tehnologija u ovom delu Evrope.\nNaša delatnost obuhvata: sistematsku deratizaciju, dezinsekciju i dezinfekciju, suzbijanje komaraca, krpelja i simulida, zaštitu uskladištenih žitarica, suzbijanje ambrozije i drugih korova, poljoprivrednu avijaciju, proizvodnju preparata i DDD usluge po principima HACCP standarda.\nSOCIETY OF EUROPEAN MOSQUITO\nVECTOR ECOLOGY CONTROL ASSOCIATION\nMISIJA: Želja nam je da stalnim ulaganjem u nove tehnologije, opremu i edukaciju zaposlenih, u Vojvodini i Srbiji postavimo i održimo najviše svetske standarde zaštite zdravlja ljudi i njihove imovine. Obaveza nam da pratimo promene u klimi i, u saradnji sa lokalnim samoupravama, na vreme pripremimo sisteme delovanja u izmenjenim uslovima.\nVIZIJA: Kao tim koji se bavi poslom od posebnog društvenog značaja naša vizija je zdravo i bezbedno životno okruženje za sve građane Srbije. Naš put je primena najnovijih dostignuća i saradnja sa referentnim naučnim institucijama.


Glavni pregovarač u Talinu: Estonsko predsjedništvo daje punu podršku daljem nastavku pregovora Crne Gore\nDatum objave 07.07.2017 10:18 | Autor MEP | Izvor: Ministarstvo evropskih poslova\nMinistar evropskih poslova Aleksandar Andrija Pejović je učestvovao na sastanku 28 država članica, Evropske komisije i Savjeta EU s glavnim pregovaračima Crne Gore, Srbije i Turske, koji je u okviru estonskog predsjedništva održan 6. jula u Talinu.\nU razgovorima s predstavnicima država članica EU, ministar Pejović je predstavio dosadašnje rezultate u sprovođenju reformi, kao i buduće planove i aktivnosti u svim oblastima, s fokusom na vladavinu prava. On je prenio punu posvećenost Vlade Crne Gore nastavku reformskih aktivnosti istakavši da su one ključ za jačanje demokratije, održivi ekonomski rast i razvoj, te izgradnju moderne evropske države. Evropski partneri su pohvalili postignute rezultate u procesu evropske integracije i ohrabrili Crnu Goru da jednako uspješno kao i dosad nastavi sa sprovođenjem obaveza u daljim etapama evropskog puta.\nTokom posjete Talinu, ministar je imao odvojene bilateralne sastanke s državnom podsekretarkom za evropske poslove Ministarstva vanjskih poslova Estonije Ajno Lepik fon Viren s kojom je razmijenio mišljenje o daljim obavezama Crne Gore u pravcu otvaranja i privremenog zatvaranja pregovaračkih poglavlja, kao i ukupnoj evropskoj perspektivi naše zemlje.\nVon Viren je istakla ulogu Crne Gore kao predvodnika integracijskih procesa u regionu i čestitala na ostvarenim rezultatima tokom pet godina vođenja pristupnih pregovora uz očekivanje da ćemo, tokom predsjedavanja Estonije nastaviti sa uspješnom pregovaračkom dinamikom i otvoriti nova poglavlja. Poručila je da Crna Gora može računati, kako na političku podršku, tako i na ekspertsku pomoć, posebno imajući u vidu komparativno iskustvo Estonije, kao i na nastavak proaktivnog pristupa politici proširenja. Poseban akcent je dat značaju crnogorskog članstva u NATO, kao najvećem vanjskopolitičkom uspjehu od obnove državnosti i čvrstom garancijom sigurnosti naše zemlje, uz uvjerenje da će članstvo imati pozitivne reperkusije na reformske i integracione procese u susjednim zemljama, primarno onim koje dijele viziju integracije u evroatlantske strukture.\nNa sastanku s predsjedavajućim Odbora za pitanja EU u Skupštini Estonije Tomasom Vicutom, bilo je riječi o napretku Crne Gore u evropskim integracijama, uz osvrt na značajnu ulogu Parlamenta u okviru pregovaračkog procesa i rad Odbora za evropske integracije Skupštine Crne Gore. Posebno je ukazano na važnost konsenzusa o evropskoj integraciji, što se smatra velikim uspjehom naše zemlje. Polazeći od aktuelne agende pregovaračkog procesa, gdje nam je Estonija relevantan sagovornik, razmotreni su potencijalni modeli saradnje, kako kroz ekspertizu, tako i na političkom planu, uz ocjenu da će jačanje parlamentarnog dijaloga unaprijediti ukupne kontakte i podršku u okviru evropske agende.\nMinistar Pejović je, takođe, imao sastanak s direktorom za EU poslove u Vladinom Sekretarijatu za EU, Klenom Jaracom koji je bio prilika za razmjenu iskustava iz oblasti koordinacije EU poslova, kao i rada pregovaračke strukture. Sagovornici su razmotrili modalitete bilateralne saradnje i nastavak podrške Crnoj Gori u predstojećim fazama pregovaračkog procesa.


Uskoro obnova auto-puta Zagreb-Beograd ⋆ P-portal\nPrvo sa čim se suoče svi oni koji iz Hrvatske, odnosno zemalja EU, ulaze u Srbiju Koridorom 10 već godinama su rupe, kolotrazi i ispucali asfalt.\nTome je, izgleda, posle više od dvadeset godina ipak došao kraj, pošto bi obnova deonice Batrovci-Kuzmin, duge 21,6 kilometara, trebalo da počne krajem juna ili početkom jula ove godine, a do kraja 2019. da bude konačno i završena, najavljuju iz Puteva Srbije.\nZa popravku tog dela autoputa, naime, u prethodnom periodu nije bilo finansijskih sredstava, a kada se konačno ušlo u taj posao projekat je kasnio skoro dve godine zbog problema sa projektantom, konzorcijumom Spea Engineering S.p.A i Safege & Safege, sa kojim je zato i raskinut ugovor.\nVozači na Batrovcima koji često koriste tu deonicu autoputa kažu za Tanjug da je autoput u zaista lošem stanju i da je krajnje vreme da se nešto preduzme.\nV.d. direktora Puteva Srbije Zoran Drobnjak ističe da će vrlo brzo biti sprovedena javna nabavka za izbor izvođača radova i da bi obnova autoputa tebalo da bude gotova do novembra ili do kraja 2019. godine. On kaže da je projektant predlagao da se skine cela kolovozna konstrukcija na tom delu autoputa i da se stavi nova.\n– Mi smo kao investitori hteli da uštedimo finansijska sredstva iz kredita EBRD i taj projekat koji je trebalo da košta 25 mil EUR, kako su rekli projektanti, mi smo sveli na oko 17 mil EUR ili 2,07 milijardi dinara – naveo je Drobnjak.\nPrema njegovim rečima, u martu sledi javna nabavka, a radovi se očekuju krajem juna ili početkom jula. Drobnjak kaže da je taj autoput rađen još 1997. godine i da zbog nedostatka novca još nije “rehabilitovan”, već je rađeno samo održavanje, kako bi saobraćaj mogao da funkcioniše.\nEBRD je pre skoro dve godine odobrila novac za obnovu autoputa, ali projektant nije završio povereni posao za predviđenih devet meseci, iako je ugovor sa njim potpisan još u aprilu 2016. godine, u vrednosti od 191.000 EUR.\nPutevi Srbije će, navodi Drobnjak, insistirati kod evropskih banaka da projektant sa kojim je raskinut ugovor više ne može da učestvuje na tenderima u našoj zemlji.\nTakođe, kaže da je nadzorni organ odgovoran tek kada počnu radovi, ali da je u ovom slučaju “zapelo” već kod projektovanja.\n– Stanje na tom delu autoputa je jako loše i zato ćemo da ga popravimo, da bude kao u Evropi – zaključio je Drobnjak.\nPrevPrethodniŽivjeti u Hrvatskoj\nIdući200 godina od rođenja Petra PreradovićaNext


15. Energetika | Plac\nHome / EU poglavlja / 15. Energetika\nCiljevi energetske politike Evropske unije su poboljšanje konkurentnosti, sigurnost snabdevanja energijom i zaštita životne sredine. Pravna tekovina obuhvata pravila i politike koja se naročito tiču otvaranja tržišta električne energije i gasa, promocije obnovljivih izvora energije, energetske efikasnosti, konkurentnosti i državne pomoći (uključujući i sektor uglja), nuklearne energije i bezbednosti, kao i zaštite od radijacije.\nDržave članice su dužne da održavaju propisane minimalne zalihe nafte i naftnih derivata (u vrednosti 90-dnevne prosečne potrošnje prethodne godine), razviju efikasne planove za hitne slučajeve, sarađuju u slučaju prekida u snabdevanju, kao i da izveštavaju Evropsku komisiju o aktivnostima u vezi sa sigurnim snabdevanjem.\nU cilju poboljšanja energetske efikasnosti, EU promoviše kombinovanu proizvodnju električne i toplotne energije i obnovljive izvore energije, poput hidropotencijala, sunčeve, geotermalne, energije vetra, plime i oseke, biomase, deponijskog, ili gasa iz postrojenja za preradu otpadnih voda.\nNuklearna energetika zauzima važno mesto u strukturi korišćenja energenata, stoga EU propisuje pravila o snabdevanju nuklearnim materijalima, merama zaštite pri upotrebi nuklearne energije, kontroli kontaminacije hrane, skladištenju nukleranog otpada, spremnosti za hitne slučajeve, itd.\nOtvaranje tržišta električne energije i gasa znači da će domaćinstva moći da biraju snabdevača električnom energijom\nMogućnost adekvatne zaštite siromašnijih potrošača, kroz mogućnost stvaranja sistema socijalne pomoći radi osiguranja minimalne energije potrebne domaćinstvima.\nKada postane članica Evropske unije, Srbija će moći da koristi sredstva iz strukturnih i drugih fondova za projekte u oblasti održive energetike\nU EU se u značajnoj meri koristi električna energija dobijena iz obnovljivih izvora, kao što su vetroelektrane, solarni paneli za grejanje i biogorivima, npr. gorivom dobijenim od recikliranog jestivog ulja, a što ima značajne pozitivne efekte na smanjenje emisije ugljen dioksida i efekta staklene bašte.\nProizvodi koji koriste energiju moraju ispuniti uslove eko-dizajna i imati oznaku energetske efikasnosti\nDržave članice same odlučuju o korišćenju nuklearne energije, ali EU propisuje stroge mere zaštite za njenu primenu.\nGeneralni direktorat za energetiku (Directorate General for Energy) – ec.europa.eu/dgs/energy/index_en.htm\nStranica Evropske komisije o energetici – ec.europa.eu/energy/index_en.htm


Izvor: B92, 27.Maj.2020, 20:25\nBrazilska policija pretresla je danas domove i kancelarije saveznika predsednika Žaira Bolsonara.\nPretres je izveden u okviru istrage o mreži koja je navodno širila na društvenim mrežama lažne vesti u vezi sa Vrhovnim sudom.\nU saopštenju policije navodi se da su pretrage sprovedene u šest gradova, uz ovlašćenje Vrhovnog suda.\nKritike Vrhovnog suda na društvenim medijima prošle godine dovele su do toga da je sudija Hose Antonio Dijas Tofoli odobrio >> Pročitaj celu vest na sajtu B92 << istragu o navodnoj mreži lažnih vesti.\nSudijama Vrhovnog suda su, takođe, upućene pretnje, prenosi Rojters.\nVrhovni sud u aprilu je presudio da guverneri i gradonačelnici imaju nadležnost da uvode restrikcije uprkos željama Bolsonara.\nPristalice Bolsonara protestovale su ispred Vrhovnog suda, tražeći njegovo zatvaranje. Oni tvrde da Vrhovni sud svojim odlukama blokira planove krajnje desničarskog lidera.\nNa snimku sa sastanka kabineta Bolsonara u aprilu, koji je Vrhovni sud objavio prošle nedelje, vidi se kako ministar obrazovanja govori da će "strpati sve te propalice u zatvor, počevši od Vrhovnog suda", dodaje AP.


Saveznica Angele Merkel odbacila američke pretnje sankcijama zbog gasovoda - Svet - Dnevni list Danas\nPočetna » Svet » Saveznica Angele Merkel odbacila američke pretnje sankcijama zbog gasovoda\n0Piše: Beta - AP 14. januara 2019. 17.59\nNemački list Bild juče je objavio pismo koje je Grenel uputio nemačkim koncernima koji rade na tom projektu s upozorenjem da su pod velikim rizikom od sankcija.\nNaslednica kancelarke Angele Merkel na čelu CDU-a rekla je da su kompanije dale pravi odgovor da „neće dozvoliti da im se preti i da neće dozvoliti taj vid intervencije“.\nPredstavnik američke ambasade rekao je juče da pismo nije namenjeno da bude pretnja već da je jasna poruka o američkoj politici.\nAdministracija predsednika Donalda Trampa kritikovala je gasovod Severni tok 2 kao oblik ruske kontrole nad Nemačkom i navela je da bi SAD mogle da uvedu sankcije.\nNemačka, Sankcije, severni tok, Sjedinjene Američke DržaveBerlin


Shira u’tfila | Ethno Fusion Fest\nнед 24. окт\nJevrejski kulturni centar - JKC\nGrupa Shira u’tfila se bavi istraživanjem, aranžiranjem i izvođenjem, sefardske muzike Balkana, Mediterana i Bliskog Istoka. Inspiraciju za svoju muziku pronalazi u bogatstvu balkanske, jevrejsko - španske, otomansko – turske i arapske muzičke tradicije.\n24. окт 2021. 20:00\nJevrejski kulturni centar - JKC, Jevrejska 8-18, Beograd, Serbia\nGrupa strastveno kombinuje tradicionalnu muziku i posvećenost njenom očuvanju sa talentom za fjužn i improvizaciju. Jedinsten zvuk koji kreira moderan pristup istorijskom nasleđu.\nŠira u’tfila je imala mnogobrojne koncerte širom sveta, nastupe u salama kao što je concertgebouw i muziekgebouw u Amsterdamu, Bela Bartok, Budimpešta, BOZAR Brisel i učestvovala je na mnogim festivalima kao što su Balkan Trafik, Printemps Sefarade, Amsterdam International Jewish music festival, Exit, Adriatica Meditteranea, Globaltica...\nOvaj nastup biće beogradska promocija novog albuma „Las amores sefaradies“ koji je nedavno izdat.


Ragbi savez Beograda - Priključite se\nSvejedno je da li ste potpuni početnik ili ste se bavili nekim drugim sportom ovde ćete naći klubove u Vašoj blizini gde možete upoznati i zavoleti ragbi. Svejedno je kakva je Vaša građa ili sportski talenti jer u ragbi timu postoji 15 pozicija sa različitim fizičkim zahtevima i strogo definisanim ulogama u timu. Ragbi savez Beograda u svojim takmičenjima organizuje varijante igre koje su potpuno prilagođene Vašim godinama.\nViše informacija o istorijatu ragbija i osnovnim pravilima možete pronaći ovde.\nOdgovarajući trenažni proces je jedan od najvažnijih uslova za razvoj i osiguravanje kvalitetne budućnosti klubova u Beogradu jer treneri imaju niz bitnih uloga, kao što su: tehnička, taktička, fizička i mentalna priprema igrača. Postati trener, posebno mlađih kategorija je izvanredan način da se ostane u sportu ukoliko ste bivši igrač ili odličan put da stičete nova znanja i podignete lične standarde profesionalnog razvoja ukoliko ste još uvek aktivan igrač. Za početak je dovoljno da putem interneta položite kurs IRB Rugby Ready, zatim dobro proučite Pravila igre, a potom kontaktirate neki od klubova ili se obratite direktno Ragbi savezu Beograda u vezi daljih smernica za osnivanje kluba ili pokretanje ragbi škole.\nRagbi savez Beograda svim zainteresovanima pruža podršku pri edukaciji za suđenje kroz Organizaciju sudija. Organizaciju sudijaVam pruža mogućnost da postanete ragbi sudija kroz seminare, teorijske i praktične kurseve i ispite po standardima koji se primenjuju širom sveta. Bez obzira da li su Vaše ambicije da sudite utakmice mlađih kategorij ili međunarodne utakmice seniora, Ragbi savez Beograda će Vas podržati na tom putu.\nU rad svih uspešnih ragbi klubova na svetu uključen je veliki broj volontera koji iz više razloga naporno rade iza scene iz ljubavi prema sportu i klubu. Da bi bili uspešan volonter u ragbi klubu nije uopšte neophodno da ste imali iskustva u ragbi sportu, bitno je da u korist sporta koristite svoja znanja i iskustva kako bi postali deo jedinstvene atmosfere ragbi porodice širom sveta.\n• Izgradnja samopoštovanja i samopouzdanja\n• Učenje i razvoj novih veština\n• Jačanje radnog iskustva i stvaranje radnih navika\n• Zdrav i aktivan život u sportskom okruženju\n• Upoznavanje novih ljudi i sklapanje novih prijateljstva\nObratite se lokalnom klubu kako biste saznali više.


Grci napustili svečanost spajanja gasovoda TANAP i TAP - Ekonomske Vesti\nGrci napustili svečanost spajanja gasovoda TANAP i TAP\nDelegacija Grčke napustila je svečanost spajanja gasovoda TANAP i TAP minut posle govora turskog predsednika Redžepa Tajipa Erdogana iz protesta zbog njegove izjave o turskim aktivnostima u isključivoj ekonomskoj zoni Kipra, objavila je televizija Skay.\nNa svečanosti u mestu Edirne, Erdogan je izjavio da Turska neće prekinuti istraživanja i bušenja (u potrazi za gasom) u priobalju Kipra i isključivoj ekonomskoj zoni Kipra.\nKako prenosi RIA Novosti, on je takodje rekao da se u Sredozemnom moru narušavaju prava kiparskih Turaka na raspolaganje energentima u oblasti ostrva.\nAnkara postupa „u okviru medjunarodnog prava i nikakvi krici i vrištanja“ neće je prinuditi da povuče svoje brodove koji se bave istraživanjem gasa u istočnom Sredozemlju i zoni Kipra, rekao je turski predsednik.\nMinistarstvo inostranih poslova Grčke osudilo je uzjavu turskog predsednika i u saopštenju označilo Tursku kao „glavnog narušitelja medjunarodnog prava u regionu“.\n„Izaziva žaljenje činjenica da je predsednik Turske odlučio da projekat mirne saradnje pretvori u demonstraciju vojne retorike i preziranja medjunarodnih zakona, navodi se u saopštenju grčkog ministarstva.\nZbog aktivnosti na istraživanju gasa u isključivoj ekonomskoj zoni Kipra, koje je započela jula ove godine, Turskoj je sankcije uvela Evropska unija, a Ankari su upozorenja stigla i iz Vašingtona.\nPosle uvodjenja tih sankcija, Turska je sa tri na četiri povećala broj svojih brodova koji se bave istraživanjem nalazišta gasa uz obale Severnog Kipra, koji od 1974.godine smatra svojom teritorijom.\n← Stamatović: Zlatibora ima koliko hoćeš\nKako je Putin otreznio Ruse →


Uprava za indirektno oporezivanje: Od 15. maja pojačane kontrole ugostiteljskih obveznika\nNAJAVA Uočene nelogičnosti\nŠirok dijapazon mogućih poreznih prevara\nNAJAVA Uprava za indirektno oporezivanje: Od 15. maja pojačane kontrole ugostiteljskih obveznika\nUprava za indirektno oporezivanje (UIO) u Bosni i Hercegovini će od 15. maja krenuti u pojačane kontrole obveznika koji se bave ugostiteljstvom u BiH.\nPozvali su sve porezne obveznike koji se bave pružanjem usluga hrane i pića da još jednom sami prekontroliraju svoje prethodno predate PDV prijave i da li su prijavili sav ostvaren promet i pravilno obračunali svoju PDV obavezu.\n- Ukoliko otkriju neke greške, pozivamo ih da sami podnesu izmijenjene PDV prijave kako bi u potpunosti ispunili svoju zakonsku obavezu i na taj način izbjegli kazne u procesu kontrola – naveli su iz UIO.\n- Djelatnosti pripreme i usluživanja hrane i pića je jedna od značajnih privrednih grana u BiH posmatrajući sa aspekta broja obveznika koji se bave ovom djelatnosti. U sistemu PDV-a u BiH su ukupno 2.134 registrirana porezna obveznika iz oblasti 56: djelatnosti pripreme i usluživanja hrane i pića, što čini 4,64 posto od ukupnog broja registriranih poreznih obveznika koji su podnosili PDV prijave u 2018. godini – ističu iz UIO.\nNasuprot tome, analizirajući ovu oblast iz ugla prijavljenog prometa u PDV prijavama, utvrđeno je da predmetna djelatnost ima veoma nisko učešće u ukupnom prijavljenom prometu, od svega 0,57 posto.\nTakođer, stavljanjem u odnos broja registriranih obveznika za PDV i prijavljenog prometa dobiva se izrazito negativan koeficijent korelacije koji, navode iz UIO, determinira najmanji promet po obvezniku upravo u ovoj djelatnosti.\nProvedene analize, podaci trećih strana, historijski podaci, saznanja iz eksternih izvora, kao i emprijska građa drugih poreznih administracija ukazuju na širok dijapazon mogućih poreznih prevara. Rizici koji se ističu u ovom području su: izbjegavanje registracije za PDV, neprijavljivanje prometa, dominantno učešće gotovinskih tokova, manipulacije vezane za odbitak ulaznog poreza, nezakonita proizvodnja i promet akciznih proizvoda itd.\nUIO stoji na raspolaganju svim obveznicima, pa tako i onim koji se bave ugostitetljstvom, za bilo kakvo objašnjenje ukoliko nisu sigurni kako da pravilno popune svoje nove ili izmijenjene prijave. Za svaku informaciju mogu se obratiti UIO putem info mail adrese: [email protected] ili putem telefona: 051/335-256, 051/335-257, 051/335-197, 051/335-182.\nPrihodi od indirektnih oporezivanja u januaru veći za 53 miliona KM\n10.02.2019 u 12:59\nBEZ PERIODIČNIH POSKUPLJENJA\n21.05.2018 u 17:57\nUprava za indirektno oporezivanje Kontrole